3/2007 LEGEA, apirilaren 20koa, Etxepare Euskal Institutua / Basque Institute Sortzeko eta Arautzekoa. - Eusko Jaurlaritza - Euskadi.eus\n3/2007 LEGEA, apirilaren 20koa, Etxepare Euskal Institutua / Basque Institute Sortzeko eta Arautzekoa.\nOrgano arau-emailea: Jaurlaritzaren Lehendakaritza\n1. artikulua – Legearen xedea.\n2. artikulua – Izaera eta araubide juridikoa.\n3. artikulua – Helburuak.\n4. artikulua – Jarduerak.\n5. artikulua – Egoitza eta beste zentro batzuk.\n6. artikulua – Organo artezkariak.\n7. artikulua – Patronatua.\n8. artikulua – Zuzendaritza Kontseilua.\n9. artikulua – Zuzendaria.\n10. artikulua – Egitura.\n11. artikulua – Araubide ekonomikoa.\n12. artikulua – Langileen araubidea.\n13. artikulua – Institutuaren urteko txostena.\nLehenengoa. Etxepare Euskal Institutuaren jardueren hasiera.\nBigarrena. Autonomia Erkidegoko Administrazio orokorrari edo haren erakunde autonomoei atxikitako langileak sartzea.\nHirugarrena. Euskal Autonomia Erkidegoko Administrazio orokorraren eta haren erakunde autonomoen eginkizunak esleitzea eta baliabide eta ondasunak atxikitzea.\nLehenengoa. Lege hau indarrean sartu eta urtebeteko epean Etxepare Euskal Institutuaren antolakuntza- eta jarduera-araudia onartuko du Eusko Jaurlaritzak dekretu baten bidez.\nBigarrena. Euskal Herriko Agintaritzaren Aldizkarian argitaratu eta biharamunean sartuko da indarrean lege hau.\nEusko Legebiltzarrak 3/2007 Legea, apirilaren 20koa, Etxepare Euskal Institutua / Basque Institute Sortu eta Arautzekoa, onartu duela jakinarazten zaie Euskadiko herritar guztiei\nEUSKO LEGEBILTZARRAK 3/2007 LEGEA,\nAPIRILAREN 20KOA, ETXEPARE EUSKAL\nINSTITUTUA / BASQUE INSTITUTE SORTU ETA ARAUTZEKOA\nElkarren mendekotasuna gero eta handiagoa duen mundu globalizatu honetan, Euskadi ezin da izan bere baitan itxita dagoen herrialde bakartu bat; aitzitik, mundura irekita egon behar du eta, kulturen arteko harremanak bultzatu eta haien alde egiteaz gain, bere berezitasuna erakusi behar du.\nGure kanpoko presentzia iraunkor eta aktiboak Euskadiren irudi positiboa islatu behar du munduan, hartara, ezagutza soiletik haratago joanez, nortasun eta identitate propioak dituen etorkizuneko herrialde gisa nazioartean onartua izan dadin.\nAlderdi horretatik, euskarak eta euskal kulturak, bere hizkuntza ofizialetako edozeinetan eta zeinahi adierazpen, euskarri, bide eta adierazmoldetan, gure identitatearen ezaugarririk sakonenak biltzen dituzte eta hizkuntza- eta kultura-ondarea gordetzen dute. Ondare hori gure mugetatik kanpoko beste komunitate eta herrialde batzuekin partekatzen dugu.\nEuskara, euskal kulturaren ondare den aldetik, Euskal Herriaren identitatearen funtsezko elementua da, eta belaunaldiz belaunaldi gugana iritsitako milaka urteko legatua osatzen du. Hori dela eta, euskal gizarteari eta, bereziki, botere publikoei dagokie ondare horri bizirik eusteko erantzukizuna, komunikazio- eta harreman-tresna bezala erabilita, gaur egungo hizkuntza modernoa izan dadin eta etorkizuneko mundu eleaniztunean ateak zabalik izan ditzan. Orain arte ezezagunak zituen hainbat erabilera-gunetara iritsi denez gero, euskarak azken urteetan ospea eta presentzia lortu du gure gizartean; aurrerantzean, berriz, ospe eta presentzia hori Euskal Autonomia Erkidegotik kanpora eraman behar da eta, horrela, sustapen unibertsalaren bidez, euskal hizkuntzaren onespenari bide eta bultzada emango zaio nazioartean ere.\nIldo horretatik, kanpoko kultura-aniztasunari eta unibertsaltasunari irekita agertzeaz gain, euskal komunitatea bere identitate kulturalari eutsita proiektatuko da kanpora, bere adierazpen eta agerbide guztietan.\nAsmo horiek kontuan hartuz, lege honen xedea Etxepare Euskal Institutua / Basque Institute sortzea eta arautzea da. Helburu nagusi hau izango du: gure inguruko instituzio ospetsuen antzera, euskara eta euskal kultura sustatzea, hedatzea eta kanpora proiektatzea. Zuzenbide pribatuko erakunde publikoa izateak bere helburuak betetzeko behar adinako autonomiaz baliatzeko aukera emango dio.\nBestalde, Etxepare Euskal Institutuak Euskal Autonomia Erkidegoaren kanpoko ekintzaren eta hizkuntza- eta kultura-politikaren esparru orokorrean gauzatuko ditu bere jarduerak, eta jarduera horiek beren lana kanpora proiektatzen duten organoek eta administrazio publikoek egindakoekin koordinatuko ditu, bai eta erakunde publikoaren helburuetara zuzendutako edozein instituziok egindakoekin ere, bereziki, euskal komunitate linguistikoa dagoen lurraldeetako erakundeenekin.\nAzkenik, bere helburuak betetzeko, batik bat ildo hauek jorratuko ditu: euskara ikertzea eta irakastea, bereziki unibertsitateetan eta goi-mailako ikasketetako zentroetan; kultura zabaltzeko jarduerak gauzatzea, Estatuko eta nazioarteko erakundeekin eta herrialde anfitrioietako erakundeekin elkarlanean; eta informazioaren eta komunikazioaren teknologia berriek eskaintzen diguten ahalmen handiaz baliatzea, bai euskara eta euskal kultura hedatzeko, bai horren guztiaren gastua murrizteko.\nLaburbilduz, euskara eta euskal kulturarekiko interesa zabaltzea da Etxepare Euskal Institutuaren asmoa, eta, oro har, gure herrialdeko errealitatea euskaraz hitz egiten duten mundu osoko kolektibitateetara eta hainbat herritarrengana hurbiltzea, herritar horiek euskal komunitateak dituzten herrialdeetan bizi direlako edo haien herrialdeekiko harreman historiko, kultural edo komertzialen garrantziak hala aholkatzen duelako.\nLege honek Etxepare Euskal Institutua / Basque Institute sortzea eta arautzea du helburu, euskara eta euskal kultura, bere hizkuntza ofizialetako edozeinetan eta zeinahi adierazpen, euskarri, bide eta adierazmoldetan, Euskal Autonomia Erkidegotik kanpo sustatzeko, hedatzeko eta proiektatzeko.\n– Etxepare Euskal Institutua nortasun juridiko propioa duen zuzenbide pribatuko erakunde publikoa da, bere helburuak betetzeko jarduteko gaitasuna du eta kultura arloan eskuduna den Jaurlaritzako sailari atxikita dago.\n– Lege honek, antolakuntza- eta jarduera-araudiak eta garapen-xedapenek arautuko dute Etxepare Euskal Institutua. Bere jarduerak gauzatzean zuzenbide pribatuari jarraituko dio, baina Administrazioaren ahalak baliatzen dituenean –zuzeneko esleipenaren bidez edo eskuordetzaren bidez– zuzenbide publikoari lotuko zaio. Euskal Autonomia Erkidegoko Ogasun Orokorraren gaiei dagokienez, espresuki aplikatzekoak zaizkion xedapenei jarraituko die eta, xedapen horiekiko kontraesanik ez dagoenean, zuzenbide pribatuari.\n– Etxepare Euskal Institutuaren mendeko zentroak ez dira administrazio-organotzat hartuko; hala ere, Administrazioaren ahalak baliatzean, administrazio-organoen araubide juridikoaren arabera jardungo dute egintzak eratzeari eta kanporatzeari dagokien guztian.\nEtxepare Euskal Institutuaren helburuak hauek dira:\nEuskararen irakaskuntza, ikasketa eta erabilera mundu osoan sustatzea, hura partekatzen duten komunitate guztien ekarpenak errespetatuz.\nEuskal kultura, bere hizkuntza ofizialetako edozeinetan eta zeinahi adierazpen, euskarri, bide eta adierazmoldetan, kanpoan ezagutarazten eta hedatzen laguntzea, bereziki euskaraz sortutako kultura-eskaintza sustatuz eta bermatuz.\nGure herrialdeko errealitatea euskaraz hitz egiten duten mundu osoko kolektibitateetara eta hainbat herritara hurbiltzea, herri horietan euskal komunitateak dituztelako edo herri horiekiko harreman historiko, kultural edo komertzialen garrantziak hala aholkatzen duelako.\nEuskarak nazioartean onespena lor dezan bultzatu eta sustatzea.\nBere jarduerak hedatzen eta haien kalitatea hobetzen lagunduko duten behar adina neurri eta ekintza sustatzea.\nHalaber, euskal kulturari buruzko ikerketa sustatzea, bereziki unibertsitate eta goi-mailako ikerketarako erakundeetan.\n– Bere helburuak betetzeko, Etxepare Euskal Institutuak jarduera hauek egin ahal izango ditu, bere ekimenez edo hirugarrenekin elkarlanean:\nEuskara irakasteko ikastaroak sortu, sustatu eta antolatzea.\nEuskararen ezagutza egiaztatzeko Euskal Autonomia Erkidegoko Administrazioak onartuta dituen probak antolatzea, indarrean dagoen araudi erregulatzaileak ezartzen duenarekin bat etorriz.\nHainbat ekintza sustatzea eta aurrera eramatea, hala nola euskara hedatzea helburu dutenak, bereziki sare telematiko nahiz informazioaren teknologia berriez eta hedabide eta ikus-entzunezkoez baliatuta; irakasleak prestatzera zuzendutakoak, eta euskararen irakaskuntzan laguntzeko materiala argitaratzera bideratutakoak.\nIrakurletzak ezar daitezen laguntzea eta euskalariei eta atzerriko ikerketa-zentroei laguntzeko eta haiekin lankidetzan aritzeko organo gisa jardutea.\nEuskal kulturaren sortze-lana kanpoan sustatzeko ekintzak eta estrategiak gauzatzea, artisten eta artelanen kanpoko zirkulazioa bultzatzea eta euskal ondare artistikoaren ezagutza zabaltzea, bereziki euskaraz sortutako kultura-eskaintza sustatuz eta bermatuz.\nErakunde publiko eta pribatuei, institutuaren helburuak betetzera zuzendutako jarduerak aurrera eramaten dituztenean, diru-laguntzak ematea.\nKultura zabaltzeko jarduerak Estatuko nahiz nazioarteko beste erakunde batzuekin eta herrialde anfitrioietako erakundeekin elkarlanean egitea.\nHizkuntza, hezkuntza eta kultura jendarteratzeko azoka eta erakusketetan parte hartzea.\nUnibertsitate eta beste erakunde batzuekin –publikoak nahiz pribatuak, Estatukoak nahiz atzerrikoak– hitzarmenak eta, hala dagokionean, elkarlanerako protokoloak sinatzea.\nHizkuntza eta kultura zabaltzeko jarduerak erakunde hauekin gauzatzea eta koordinatzea: gaztelania, euskara bezala Euskadiko hizkuntza ofiziala, katalana eta galegoa sustatu eta kanpoan zabaltzea helburu duten erakundeekin, bai eta euskal hizkuntza eta kultura sustatzen jarduten duten euskararen gainerako lurraldeetako erakundeekin ere.\nInstitutuaren helburuak betetzera zuzendutako beste eginkizun eta jarduera batzuk gauzatzea.\n– Etxepare Euskal Institutuak arreta berezia jarriko dio, bere jardueretan, euskal komunitate linguistikoaren herrialde eta herrietako hizkuntza- eta kultura-ondare komunari.\n– Etxepare Euskal Institutuak Euskal Autonomia Erkidegoaren kanpoko ekintzaren eta hizkuntza- eta kultura-politikaren esparru orokorrean gauzatuko ditu bere jarduerak, euskararen normalizazioan aritzen diren erakundeekin lankidetzako eta elkarlanerako harreman egonkorrak izaten saiatuko da, eta jarduera horiek administrazio publikoek egindakoekin koordinatuko ditu, bai eta erakunde publikoaren helburuetara zuzendutako edozein instituziok egindakoekin ere, bereziki euskal komunitate linguistikoa dagoen lurraldeetako instituzioenekin.\n– Etxepare Euskal Institutuaren egoitza Donostian egongo da.\n– Etxepare Euskal Institutuak zentro-sare bat eduki ahal izango du bere helburuak betetzeko. Horretarako, beharrezkoa denean, merkataritza-sozietateak, fundazioak edo irabazi-asmorik gabeko erakundeak sortu ahal izango ditu eta haietan parte hartu, Gobernu Kontseiluak aldez aurretik horretarako baimena emanda.\n– Etxepare Euskal Institutuaren organo artezkariak Patronatua, Zuzendaritza Kontseilua eta zuzendaria dira.\n– Organo horiek esleiturik dituzten eginkizunak betetzeko ematen dituzten administrazio-egintzetan amaituko da administrazio-bidea.\n– Patronatuko ohorezko lehendakaritza lehendakariari dagokio.\n– Patronatuaren lehendakaritza exekutiboa institutua atxikita dagoen sailaren titularrari dagokio. Patronatuak beste kide hauek ere izango ditu:\nKanpoko ekintza, kultura, hezkuntza, hizkuntza-politika eta ogasun eta herri-administrazioaren arloetan eskudunak diren sailak ordezkatzen dituzten bost kide.\nForu-aldundietatik kide bana, Euskal Autonomia Erkidegoa osatzen duten lurralde historikoetako foru-aldundietako bakoitzaren ordezkari gisa.\nEuskal letrak, filologia eta kultura, bereziki Euskaltzaindia, Eusko Ikaskuntza, euskal unibertsitateak eta beste gizarte-erakunde batzuk, ordezkatzen dituzten hamabost kide. Kide horiek Euskal Autonomia Erkidegoko Gobernu Kontseiluak izendatuko ditu, euskal komunitate linguistikoa osatzen duten lurralde guztien euskal kulturari egindako ekarpenak kontuan hartuta.\nKulturaren sektore profesionalak ordezkatzen dituzten bost kide. Kide horiek Eusko Legebiltzarrak proposatuta izendatuko dira.\nInstitutuko zuzendaria. Idazkari gisa arituko da, eta hitza izango du baina botorik ez.\n– Etxepare Euskal Institutuaren antolakuntza- eta jarduera-araudiak zehaztuko du nor izango den berezko kide karguaren arabera. Gainerako kideak lau urterako izendatuko dira, eta, epe hori igarotakoan, beste lau urterako ere izendatu ahal izango dira berriz, baina beste behin bakarrik.\n– Patronatua, gutxienez, urtean behin bilduko da, eta eginkizun hauek izango ditu:\nInstitutuak egin beharreko jardunen artean lehentasunak proposatzea.\nUrteko aurrekontua, aurreko aurrekontuaren betekuntza, institutuaren jarduera-plan orokorrak eta urteko memoria ezagutzea eta, onartu aurretik, horiei buruzko iritzia ematea.\nInstitutuaren funtzionamendua hobetzen eta haren helburuak betetzen lagun dezaketen ekimenak proposatzea.\nAntolakuntza- eta jarduera-araudiari buruz Zuzendaritza Kontseiluak proposatutako aldaketak ezagutzea eta horiei buruzko iritzia ematea.\nAntolakuntza- eta jarduera-araudiak esleitzen dizkion gainerako eginkizunak betetzea.\n– Zuzendaritza Kontseiluko kideak hauek dira:\nKontseiluko lehendakaria. Institutua atxikita dagoen sailaren ordezkari batek beteko du kargu hori eta, gutxienez, sailburuorde-maila izango du.\nKanpoko ekintza, hizkuntza-politika eta ogasun eta herri-administrazioaren arloetan eskudunak diren sailak ordezkatzen dituzten hiru kide; gutxienez, zuzendari-maila izango dute.\nGobernu Kontseiluak izendatutako bi kide, Patronatuak proposatuta Patronatuaren beraren ordezkari gisa. Kargu hori lau urterako izango da, eta beste behin bakarrik berritu ahal izango da epe hori igarotakoan.\nEtxepare Euskal Institutuaren zuzendaria. Idazkari gisa arituko da, eta hitza izango du baina botorik ez.\n– Zuzendaritza Kontseilua, gutxienez, urtean bitan bilduko da, eta eginkizun hauek izango ditu:\nEtxepare Euskal Institutuaren jarduera-plan orokorrak onartzea.\nLaguntzen eta diru-laguntzen programak onartzea, baita horiek emateko oinarrizko irizpideak ere.\nUrteko aurrekontuaren aurreproiektua onartzea.\nUrteko memoria onartzea.\nPlantillak eta langileen ordainsari-araubidea onartzea, aplikatzekoak diren lege-baldintzen arabera.\nGobernu Kontseiluari Etxepare Euskal Institutuaren antolakuntza- eta jarduera-araudiaren aldaketa proposatzea.\nHitzarmenak eta protokoloak sinatzeko oinarrizko irizpideak zehaztea.\nEtxepare Euskal Institutuaren jardueren prezioak finkatzea.\nHelburuak hobeto betetzeko beharrezkoa denean, merkataritza-sozietate, fundazio edo irabazi-asmorik gabeko erakundeak sortzea edo haietan parte hartzea onartzea, Gobernu Kontseiluak aldez aurretik baimenduta.\nInstitutuaren mendeko zentroak sortzea edo kentzea onartzea, Gobernu Kontseiluak aldez aurretik horretarako baimena emanda.\nEtxepare Euskal Institutuko zuzendaria izendatzeko proposamena ezagutzea eta horri buruzko iritzia ematea.\n– Etxepare Euskal Institutuko zuzendaria Gobernu Kontseiluak izendatuko du, institutua atxikita dagoen sailaren titularrak halaxe proposatuta.\n– Zuzendariari dagokio:\nInstitutua eta institutuko langileak zuzentzea.\nInstitutuaren plan estrategikoa eta kudeaketa-planak eta Patronatuaren eta Zuzendaritza Kontseiluaren erabakiak proposatu eta gauzatzea.\nEtxepare Euskal Institutuaren ohiko ordezkaria izatea.\nEtxepare Euskal Institutuaren jardueren urteko memoria egitea eta institutuaren aurrekontuaren aurreproiektu-proposamena eta likidazioa Zuzendaritza Kontseiluari aurkeztea.\nHitzarmenak eta protokoloak formalizatzea.\nInstitutuaren izenean kontratazioak egitea, bai eta gastuen erabilera baimentzea eta ordainketak agintzea ere, indarrean dagoen legerian ezarritakoaren arabera.\nEtxepare Euskal Institutuak eman beharreko laguntzak eta diru-laguntzak esleitzea.\nEtxepare Euskal Institutuaren antolakuntza- eta jarduera-araudiak zehaztuko du bere jarduerak zein ekintza-arlotan antolatuko diren.\n– Etxepare Euskal Institutuaren ondasunak eta baliabide ekonomikoak honako hauek izango dira:\nInstitutuaren ondarea osatzen duten ondasunak eta balioak, bai eta ondare horretatik eratorritako produktuak eta errentak ere.\nEuskal Autonomia Erkidegoaren Aurrekontu Orokorretan urtero esleitzen zaizkion diru-izendapenak eta transferentziak.\nZerbitzuak emateagatik izaten dituen diru-sarrerak, bai eta, indarrean dagoen legerian ezarritakoaren arabera, jaso behar dituenak eta bere jardueren ondorioz sortzen direnak ere.\nPertsona publikoek edo pribatuek institutuari ematen dizkioten diru-laguntzak, borondatezko ekarpenak, dohaintzak, jaraunspenak eta legatuak.\nLege- edo araudi-xedapenen arabera dagokion beste edozein baliabide.\n– Etxepare Euskal Institutuaren kontrol ekonomikoa iraunkorra izango da eta arlo ekonomiko-finantzarioan nahiz kudeaketan egingo da, Euskal Autonomia Erkidegoko Ekonomia Kontrolari eta Kontabilitateari buruzko ekainaren 30eko 14/1994 Legean ezarritakoaren arabera, eta Herri Kontuen Euskal Epaitegiari dagokion kontrola alde batera utzi gabe.\n– Institutuaren kontratu-jarduera Euskal Autonomia Erkidegoko Administrazioari dagozkion lege-xedapenetara egokituko da, eta ekintza-arlo horretako egitekoak eta eskumenak antolakuntza- eta jarduera-araudian zehaztuko dira.\n– Etxepare Euskal Institutuko langileak Lan Zuzenbidearen araupean arituko dira, eta, hala dagokionean, kontratazioa egiten den herrialdeetan indarrean dagoen araudipean.\n– Langileak merezimendu-, gaitasun- eta publizitate-printzipioen arabera hautatu beharko dira.\n– Etxepare Euskal Institutuaren mendeko irakasleek euskara irakasteko titulazio eta prestakuntza didaktiko egokia izan beharko dute.\nEtxepare Euskal Institutuak txosten bat bidaliko dio urtero Eusko Legebiltzarrari bere jardueraren emaitzak, jarduera-plan orokorrak eta horien egikaritzea azaltzeko, bai eta erakunde publiko horren urteko memoria ere.\n– Etxepare Euskal Institutuaren antolakuntza- eta jarduera-araudia onartu eta gero, Jaurlaritzari dagokio institutua abian jartzea eta jardueren hasiera zehaztea.\n– Etxepare Euskal Institutuko organo artezkarietako kideen izendapena nahiz organo horien eraketa jardueren hasiera baino lehen egingo dira.\nJardueren hasiera eta dagokion Aurrekontuen legea indarrean sartzea batera gertatzen ez badira, Gobernu Kontseiluak onartuko ditu institutuaren ustiapen- eta kapital-aurrekontuak, baita institutuaren jarduerak hasten diren ekonomia-ekitaldiari dagozkion finantza arloko behin-behineko egoera-orriak ere, eta horren berri emango dio Eusko Legebiltzarreko Ekonomia, Ogasun eta Aurrekontu Batzordeari, 15 eguneko epean. Horretarako, aurrekontuen arloan eskuduna den Jaurlaritzako sailari baimena ematen zaio aurrekontuok osatzeko beharrezkoak diren aurrekontu-aldaketak egiteko, baina aldaketa horiek ezin dute handitu institutuaren jardueren hasieran indarrean zeuden Aurrekontu Orokorretako partidetan izendatutako zenbateko globala.\n– Euskal Autonomia Erkidegoko Administrazio orokorrean edo haren mendeko erakunde batean zerbitzuak ematen dituzten lan-kontratuko langileek, Etxepare Euskal Institutuak –lege honi, institutuaren antolakuntza- eta jarduera-araudiari eta ezartzen diren arauei jarraituta– bere gain hartutako funtzio batzuk betetzen badituzte, erakunde publiko horretan sartuko dira aplikagarri den lan-legeriarekin bat etorriz.\n– Euskal Autonomia Erkidegoko Administrazio orokorrean edo haren mendeko erakunde batean zerbitzuak ematen dituzten funtzionarioek, Etxepare Euskal Institutuak –lege honi, institutuaren antolakuntza- eta jarduera-araudiari eta ezartzen diren arauei jarraituta– bere gain hartutako eginkizun batzuk betetzen badituzte, honako aukera hauek izango dituzte:\nEtxepare Euskal Institutuan lan-kontratuko langile gisa sartzea, betiere Euskal Autonomia Erkidegoaren Administrazioko antzinatasunak dituen ondorio guztiak onartuta, eta administrazio horretan borondatezko eszedentzia-egoeran gelditzea.\nEtxepare Euskal Institutuan funtzionario-egoerari eustea eta erakunde publiko horretan desagertuko den lanpostu bat betetzea. Lanpostu hori desagertuko da funtzionarioak behin betiko beste plaza bat lortzen duenean edo lanpostua gordetzera behartzen ez duten arrazoiengatik hutsik gelditzen denean.\nGobernu Kontseiluak, dekretu bidez, Administrazio orokorreko sailen eta erakunde autonomoen egitura organikoak egokituko ditu, Etxepare Euskal Institutuari lege honetan eta antolakuntza- eta jarduera-araudian zehaztutako helburuak betetzeko ezarritako eginkizunak eta behar diren giza baliabideak esleitzeko eta egoki iritzitako ondasun eta baliabide materialak atxikitzeko.\nVitoria-Gasteizen, 2007ko apirilaren 26an.\nGaratutakoa: 88/2008 DEKRETUA, maiatzaren 13koa, Etxepare Euskal Institutua / Basque Instituteren antolakuntza- eta jarduera-Araudia onartzen duena.\nGaratutakoa: 221/2008 DEKRETUA, abenduaren 23koa, Etxepare Euskal Institutuaren jardueraren hasierari buruzkoa.\nEskumenak eta transferentziak (1)\n44/1981 DEKRETUA, martxoaren 23koa (Dekretu horren bidez, Estatuak honako arlo hauetan zituen zerbitzuak Euskal Autonomia Erkidegoari eskualdatzeari buruz Transferentzien Bitariko Batzordeak hartutako erabakia argitaratzea onetsi zen: kultura arloko funda


« Lehen triptikoa | Elgeta »\nEsplikatu diet behin eta berriz eta uste dut konprenitu dutela, ez dudala ezer ikusi eta are gutxiago entzun, ze gripe zital batek nuen belarri bakarra hondatu zidanetik, ez baitut kasik ezer entzuten, audifonoarekin ez bada eta audifonoa kendu egiten baitut lo egiteko erlojuarekin batean.\nHorregatik, goizeko turnoko kamarerak pasiloan barrena odol arrastoa deskubritu eta bere herioan txilioka mundu guztia esnatu badu ere, nik lotan seko segitu dut eta dezente beranduago esnatu banaiz, hoteleko alarma jeneralari eman diotelako izan da, ze ez baitago oheburuan bertan jotzen duen sirena etengabeko hori entzungo ez duen gorrik.\nLoaren sareetan katibu oraindik, altxatzen hasi naizelarik, sartu dira atea bota beharrean ertzainak gelara eta ez didate utzi arropak jazten ere eta, bilutsik, toaja batekin ozta ozta estalirik, atera naute pasilora.\nHan zeuden beste guztiak hormaren kontra zutik, albornoz beroetan abrigaturik batzuk eta pijama txukunekin besteak. Ni bakarrik egon naiz, horrela, bi ordu luzez, besteak ez bezala, pasiloko korrontean, eta nengoen egoeran galdeketari uko egitea hobe nuela pentsatzen ari nintzen, guztiz nerbioak hartuta bainengoen, ertzain batek, erdi bilutsik nengoela jakinda ere, deklarazioak egitera eramateko eskua bizkarrean jarri didanean. Ez dakit zuzen zer gertatu den, baina nere onera itzuli naizenean, pasiloan itxoiten zeudenak ertzaina lurretik altxatzen ari ziren eta galdeketa gelara sartu nautenean, hilarekin bezainbat kezkatu dira uniformea baldresturik zeraman ertzain horrekin.\nNik behin eta berriz esan diet eta uste dut konprenitu dutela, ez dudala deklaraziorik egingo, harik eta alkohol trago bat eman diezadaten arte. Ez diot komisarioari esplikatu baina, baldintza normaletan eguerdia arte edaten ez badut ere, gaur bezala, nerbioak nitaz jabetzen direnean, ni ez naiz neu eta horrela nagoenean edozein fantasia konta baitiezaieket, nik bakarrik baitakit nolakoa naizen kontrolik gabe hitz egiten hasten naizenean, isildu nahi eta ezin isildu.\nBien bitartean oraindainokoan esandakoa errepikatuko diet, nik ez dudala ezer entzun eta are gutxiago ikusi, ze zalapartaka gelara sartu diren arte lo bainengoen, ertzainek berek ikusi duten bezalaxe.\nEz dut soportatu inoiz, jantzita nagoenean ere, inork eskuarekin bizkarrean ukitzea eta are gutxiago, noski, bilutsik nagoenean. Abertitu diot ahalik modurik onenean deklaratzera ninderaman ertzainari, baina alferrik izan da. Are gehiago esango nuke, uste dut bigarren aldiz, atentzioa deituz, mesedez eskua gainetik ken ziezadala eskatu diodanean, insistentzia puntu batekin berariaz bezala jarri didala eskua sorbaldan. Nik badakit zer diodan. Eskua pausatu baino gehiago, laztandu egiten nauela esango nuke, eskua mugitu gabe laztandu eta gizonezko baten ukiturik ez dut nik soportatzen, edo, bestela esan, nere onetik ateratzen naute. Lekukoek, pasiloaren hormaren kontra begira zeudenek, deklaratu dutenez, bi eskuekin ertzainari bularrera apuntatu eta disparoak egin omen dizkiot lehenik, armarik gabeko disparoak noski, eta gainera oldartu omen natzaio segidan.\nNi ez naiz ezertaz gogoratzen, baina guzti hau egia izan daiteke, ze nere onera etorri naizenean, ertzaina lurretik altxatzen ari baitzen. Nik neuk lagundu diot pistola gerrikoan jarri eta uniformea txukuntzen, inguruan begira zeudenek lurrean erorita zegoen txapela ekarri dioten bitartean.\nJendeak ordurako gure bueltan zirkulu bat eginik zuen, pasiloaren zabalerak permititzen zuen neurrian eta ertzainak bere uniformea txukuntzen segitzen zuen, hain zinez eta arreta haundiz, ze ez zela konturatuko baldin eta nik, esplikazio gehiagorik gabe, nere gelan arropak jantzi, azentsorea hartu eta alde egin banu. Baina ez nuen alde egin eta uniformea nola lisatzen zuen begira geratu natzaio, harik eta faltrikatik painuelo zuri bat atera eta kopetako izerdia igurtzitzean bi odol tanta ikusi dituen arte. Kolpetik antzaldatu egin dela esango nuke eta une batzuk lehenago neuk eskura emandako pistolarekin apuntatuz, azkar hormaren kontra jartzeko agindu dit deiadarka, eroturik bezala eta honela egon dira besteak ere, hormaren kontra zutik, komisarioa agertu den arte.\nBakardadea alkoholarekin nahasteak ez dit beti onik egiten. Egia da batzuetan alkoholak presentetik desatxeki eta problemak urrunagotik ikusten laguntzen didala, baina, besteetan, atzo bezala, burutazio absurdoetara narama. Horregatik orain, ertzainen komisarioak sarjentoaren argazkia erakutsi eta ea ezagutzen nuen galdegin didanean, zer esan ez dakidala geratu natzaio.\nHotelean ekipajea utzi eta atera egin nintzen, inorako berandu eta oherako goizegi zelakoan. Jendez beteriko edaleku batera jo nuen, gauez ez baititut leku hutsak soportatzen eta barraren izkina batean eseri nintzen. Argiek beren errainu zurixkak bideratzen zituzten gunean gizon bat ari zen pianoa jotzen. Ezpainetako zigarroaren keak begiak erre ez ziezazkion begiratzen zuen gora eta su puntu gorri horrekin markatzen zituen bere lagunen sarrerak. Nik pieza apenas ezagutzen nuen, entzun ere jende asko dagoen lekuetan apenas entzuten baitut audifonoarekin, baina komodo sentitzen nintzen. Ondoan, jendartera begira, tronpeta jotzen zuen gizonak begiratzen zuen lekura zuzendu nituen begiak; bospasei emakumeren zangoak ikus zitezkeen mahai baten azpitik, musikaren erritmoa markatuz. Whiskiari lehen tragoa jo eta begiak itxi nituen atseginez. Ireki nituenerako errealitatea difuminatzen hasia zegoen eta barraren kontra ikus nitzakeen aurpegi edo kokoteak, buru horien gainetik zurrunbilo bihurriak eginez argi gorri eta urdinetarantz zihoazen ke mataza arinak bezain irrealak zirela pentsatu nuen. Emakumeen zangoetara itzuli nintzen berriro eta galtzerdi beltz beretsuetan enfundaturik ere edo takoidun zapata antzekoekin erritmoa markatuz, zein desberdinak ziren pentsatuz geratu nintzen. Nerekin bizi izandako emakume bakanei eman nien errepasoa eta nerekin bizi gabekoren bat edo beste imajinatu nuen han eta haien ileak eta begiradak argi motel haien azpian zer distira izango zuketen galdegitera iritsi nintzaion neure buruari, baina erantzun zehatzik lortu gabe. Alkoholak bereziki eta musikak berak iragana ebokatzeko balio dutela ikasi nuen, baina ez ondorio zehatzetara iristeko, eta bakarrik ere, maitasuna eta zoriona gutxietsiz ere bizi daitekeela kalkulatzen ari nintzen, ni nengoen izkinaren bestekaldean gizonezko bat eserita ikusi nuenean. Testuinguru hartatik kanpo zegoela iruditu zitzaidan. uste dut gabardina jantzirik zeramala eta kea zerion kikara bati begira zegoen, hautsontzian ke arrasto paraleloa gorantza zerion zigarrokina berez erretzen ari zitzaion bitartean. Pasadizoko jendeak ikusmira galarazi zidanean, nekearen, alkoholaren edo bakardadearen eraginez pitin bat nahasten hasia ote nengoen galdegin nion neure buruari eta nengoen lekutik altxa eta edalontzia eskuetan nuela, barratik apartatu nintzen ikuspuntu hobeago baten bila. Gizonak han segitzen zuen kafearen eta zigarrokinaren ke paraleloei begira.\nArgiari hotsak darraion bezalaxe, atzerapen puntu batekin sentitu nuen gorputzean ebidentzia haren zirrara eta bihotza zabuka hasi zitzaidan. Bista lausotuz, bekokietaraino igotzen zitzaidan kolpe horien oihartzunak pausatzeko whisky hondarra irentsi nuen eta berriro eserita zegoen gizonarengana itzuli nintzenerako, emakume bat ari zitzaion makurtuta belarrira zerbait esaten. Gorriz eta beltzez jantzitako emakume haren zangoak nonbait lehentxeago ikusiak ote nituen susmoa pasa zitzaidan itzal bat bezala burutik eta sexua ere gorria eta beltza ote zuen galdegin nion neure buruari eta irrifarre tonto bat atera zitzaidala konstatatu nuen baso hutsari begira.\nDuela hogei urte nere obsesio nagusi izandako gizon hura, minigonaren itzalpean ezkutatzen tiren tango haien arkuera, insinuatzen zuten sexu beltz-gorria edo edalekua betean zegoen jendea nire asmazio huts zirela pentsatu nuen eta, amets batetik itzultzean euskarri finko eta material bat bilatzen dugunean bezalaxe, heldu nion gotorki esku artean nuen edalontziari eta beste whisky baten bila barrarantz itzultzea deliberatu nuen, gabardina besotik zintzilik emakume gorri-beltza zeraman gizona bere horretan kanpora bidean utziz.\nGeroztik ez naiz agerpen horretaz oroitu, harik eta ertzainen komisarioak sarjentoaren argazkia erakutsiz, ea ezagutzen nuen galdegin didan arte. Emakumea bai, bi ordu beranduago hoteleko nere zenbakiaren bila pasiloan barrena nindoanean gurutzatu nuen eta keinu lizun bat egin zidan pasadan, nik begiak itzuliko nizkion segurantzarekin atzeak kontoneatzen zituen bitartean. Begiak itzuli nizkion eta zango haiek nonbaitetik ezagutzen nituela pentsatzera iritsi banintzen ere, ez nuen sarjentoa hotel berean zegoenik sumatu ere egin, pitin bat edana bainengoen eta emakume hura non ikusi ote nuen kalkulatuz, entzumenarekin batean memoria ere galtzen ari ote nintzen pentsatuz oheratu nintzen, audifonoa eta erlojua kendu ondoren.\nKomisarioa mahaiko lanpararen atzean zegoen zelatan eta ez zien arretarik jartzen ertzain zaurituarengana zalapartaka hurbildu zirenei. Neri begiratzen zidan eta haren begirada lanpararen argiak izkutatzen bazidan ere, banekien nere aurpegia zehatz-mehatz aztertzen ari zitzaidala.\nHorregatik ez naiz harritu, bere aurpegia erakutsiz mahaitik altxa eta «uste dut elkar ezagutzen dugula», esan didanean. Aurpegi guztiz arrunta dudalako edo, maiz gertatzen zaidala hori, erantzun diot, behin aireportuan, adiskide bati itxoiten nengoela, emakume batek bere senarrarekin konfunditu ninduela eta inolako esplikaziorik emateko betarik gabe, etxeraino eraman.\n«Maletak bere oinetan utzi zituen eta Oh Charlie!, oh ene Charlie maitea! esanez, musukatu ninduen eta hastapen honetan gogor jarri banintz, edo uxatu izan banu, ekibokoa desegingo nuen, baina tenteldurik geratu nintzen, senar batek derrigorturik emazte baten balakuak jasotzen dituenean bezala. Taxia hartu eta etxera bidean bai, behin eta berriz adierazi nion ni ez nintzela bere Charlie maitea, ez nintzela inoiz izango eta gainera ez nuela inoiz izan nahi, baina beranduegi izan zen; burua nere lepoaren kontra estutu eta hainbeste egun zu ikusi gabe, errepikatzen baitzidan. Taxitik maletak atera, azentsorean sartu eta besarkada definitiboago baten buruan aurpegira begira zidanean bakarrik konturatu zen dezente flakatuta nengoela», kontatu diot.\nMila bider errepikatu dudan historia bat kontatzen ari natzaiola konturatu naiz, komisarioari bost axola dion eta neroni ere ondo asko aspertzen nauen pasadizo bat, baina ez diot irtenbiderik ikusten, gauza bera birritan kontatzeak ernegatzen nauelako edo horrela, nerbioek pitin bat hartzen nautenean, burubidea ere galdu egiten dudalako, ezinezkoa egiten zait isiltzea edo gutxienez gauzak diren horretan kontatzea.\nNik badakit ondo asko, jakin beharko nuke behintzat, mila bider kontatu baitut gauza bera, historia hori nola bukatzen den, zertxobait galdua nengoela esan zidanean, esplikatu bainion berriro, ez dakit zenbatgarren aldiz, nola bere senarra ez nintzen, baina konprenitu zuenerako azentsorea hogeigarren pisuan zegoen. Bi maleta astunak ateraino eraman nizkion eta barrura pasarazi ninduelarik, zertxobait edanez zelebratu behar izan genuen konfusio luze haren azkena, senarraren argazkiak ikusten genituen bitartean, trafikoak kalean atrapaturik edo aireportuan emaztearen zain zegokeen tipo arrunt bat, ni neu baino arruntagoa oraindik, esango nuke, edozein emakumek bere senarrarekin aireportuetan konfunditzeko modukoa, alafede!\nHistoria horrela da eta horrela bukatuko nuen beharbada, baldin komisarioak galdera zehatz batekin moztu edo pazientzia galtzen ari zela adierazi izan balit, baina hori egin beharrean hitz egitera behartu ninduen. «Kuriosoa da» esan zuen. «Hogei urte pasatu dira eta Komite Zentraleko bilera batean entzuten ari natzaizula iruditzen zait. Denborak dena aldatzen du, ahotsa izan ezik. Segi ezazu, mesedez. Azentsorean sarturik zinen...»


Aldundiak bat egin du Soraluzeko eraso sexistaren aurkako elkarretaratzearekin - Artikulua - Gipuzkoa ETORKIZUNA ORAIN\nAldundiak bat egin du Soraluzeko eraso sexistaren aurkako elkarretaratzearekin\nGipuzkoako Foru Aldundiak gaitzespen gogorrena azaldu nahi du asteartean Soraluzen gertatutako eraso sexistaren aurka, eta bere laguntza eta begikotasun osoa adierazi nahi dio erasoa jasan duen emakumeari.\nGipuzkoako Foru Aldundiak emakumeen giza eskubideen urraketa gehiago ez onartzeko erakunde borondatea berresten du. Aldi berean, herritarrei kanala eskaintzen die, honelako ekintzen aurkako gaitzespena adierazi dezaten, erasoak jasan dituzten emakumeen askatasunaren aurka baitoaz eta, honenbestez, emakume guztien eskubideen kontra.\nEmakumeen aurkako indarkeriak erasotzaile eta biktima banakakoak ditu beti, noski, baina arazo sakon bat dauka jatorrian: emakumeak kontrolpean eta mendean izan nahi dituen ideologia. Beraz, indarkeria hori ez da ekintza bakartuen edota azalpenik gabeko gertakarien emaitza. Aitzitik, generoen gaineko aurreiritziak, gizartean aski errotuta dauden horiek dira, hain zuzen, halako ondorio larri eta tamalgarrien sortzaile. Emakumeak desberdintasun eta menpekotasun materialeko egoera batera, bizitza prekario batera behartzen ditu gizartearen antolamenduak. Ez ditu herritar osotzat hartzen, gizonezkoen maila berean, eta ez die aukerarik ematen oinarrizko eskubideen jabe izateko.\nHonenbestez, Gipuzkoako Foru Aldundiak bat egiten du Soraluzeko Udalak eta Korner Morea-Soraluzeko transfeministakek dei egin duten gaitzespen agerraldian parte hartzera gaur, urtarrilak 3, 20:00etan Plaza Berrian. Honen bidez, herritarrei eskatzen diegu har dezatela parte deitutako gaitzespen elkarretaratzean.


Azpitituluak Euskaraz Sustatu.eus - Teknologia albisteak\nAzpitituluak.com: Azpidatzien karga-deskarga, filmak jatorrizko bertsioan eta euskaraz disfrutatzeko.\nGaur osatu dute lantegi batean Roy Batty izeneko erreplikantea, Nexus 6 modelo bat, kolonietan borro...\n2016-01-08 : 15:21\nGaur osatu dute lantegi batean Roy Batty izeneko erreplikantea, Nexus 6 modelo bat, kolonietan borrokatzeko prestatua. Bueno, horixe izango zen baldin eta Blade Runner filmak egiazko 'denbora-lerro' bat izan balu.\nRoy Batty erreplikantearen hitzak dira honakoak: C-izpiak ikusi ditut diz-diz iluntasunean, Tannhäuserko atean... Euskaratua dago, bai, zinearen historiaren parte den monologo labur eta eder hori: http://azpitituluak.com/euskaraz/1232278282\nBai, gaur da eguna, 2015eko urriak 21. Back to the Future trilogian, Delorean bidaiari etorkizunera ...\n2015-10-21 : 16:08\nBai, gaur da eguna, 2015eko urriak 21. Back to the Future trilogian, Delorean bidaiari etorkizunera iristen den unea.\nAuto eta patin hegalariak kalean, eta faxak etxe guztietan. Tira, film hori ez dugu euskaraz, baina trilogiaren hasiera bikaina bai: http://azpitituluak.com/euskaraz/1354552417\nGaur ostirala, hilak 5, 18:30-tan Astigarragako Musika Eskolan euskarazko azpitituluekin aurkeztuko ...\n2014-12-05 : 07:58\nGaur ostirala, hilak 5, 18:30-tan Astigarragako Musika Eskolan euskarazko azpitituluekin aurkeztuko dugu Peter Pan, 1924ko klasikoa. Zine mutuko saio hau, Josetxo Fernandez de Ortega pianojoleak musikatuko du inprobisazio lanetan bere trebetasun aparta erakutsiz. Azpitituluak Blanki Soraluzek osatu ditu eta Jon Malagonek berrikusi ditu: http://azpitituluak.com/euskaraz/1417558968\nEuskaratutako 500 film luze izatera iritsi da azpitituluen gure katalogoa (telesailak, laburrak eta ...\n2014-04-24 : 10:45\nEuskaratutako 500 film luze izatera iritsi da azpitituluen gure katalogoa (telesailak, laburrak eta erdimetraiak ere badaude aparte).\nPrintze Txikia deritzon erabiltzaileak gehitu du 500.a, Frozen, Disneyren animazio filma, Oscarra irabazi zuena.\n"Aslan da, 11 urte ditu. Bere bizi-istorioa inork ere ez daki. Kartoizko kutxa batean aurkitu zuten ...\n2014-03-25 : 10:39\n"Aslan da, 11 urte ditu. Bere bizi-istorioa inork ere ez daki. Kartoizko kutxa batean aurkitu zuten gau hotz batean. Soldadu errusiarrek sexu-abusuak egin zizkioten. Hadizhat-ek uste dut Aslan errusiarra dela, baina Aslanek txetxeniarra eta musulmana izan nahi du."\nAslan eta Hadizhat txetxenieraz mintzo dira dokumental honetan: Malenkoniaren 3 Gelak http://azpitituluak.com/euskaraz/1395431481


Bihar abiatuko da Lizarrako 52. Antzinako Musikaren Astea | Kultura | Berria\nBihar abiatuko da Lizarrako 52. Antzinako Musikaren Astea\nJaialdiak hemeretzi programa eskainiko ditu hilaren 11ra arte, eta Donejakue bidea izango du hizpide. Antzinako musikako talentu berriak erakartzeko proiektu berri bat ere eskainiko du.\nNafarroako Gobernuko, Baluarte Fundazioko eta jaialdiko ordezkariak, egitasmoaren aurkezpenean. Nafarroako Gobernua Tamaina handiagoan ikusi\n2021eko irailak 3\nAurtengo Lizarrako (Nafarroa) Antzinako Musikaren Asteak Donejakue bidea izango du protagonista, eta «Donejakue bideak herrialdean utzi dituen eragin artistiko eta musikalak» nabarmentzea izango du xede. Nafarroako Gobernuak eta Baluarte Fundazioak bultzatzen dute egitasmoa, eta bihar abiatuko da 52. aldia, Izarrak bidean lelopean. Hurrengo larunbatera arte, Erdi Arotik Barrokora arteko hainbat garai, estilo eta musika tresna uztartuko dituzten hemeretzi programa eskainiko ditu.\nJarduera gehienak Lizarran egingo dituzte; egoitzen artean egongo dira aurreko urteetan jada kontzertuak hartu zituzten zenbait toki, hala nola Santa Klara komentua, San Migel elizan eta Los Llanos kulturguneko lorategiak; baina baita beste leku berri batzuk ere, hala nola Merced auzoa eta Hilobi Santuaren eliza. Horiez gain, Lizarratik kanpoko toki batzuetara ere zabalduko da egitasmoa: Villatuertako San Migel Arkanjeluaren ermitara, Iratxeko monasteriora eta Eunateko elizara, besteak beste.\nEgitaraua bihar zabalduko da, 17:00etan. Ordu horretan, Iruñeko Katedraleko kanpai joleek Lizarrako kanpai guztiak joko dituzte, jaialdia inauguratzeko. Une horretatik aurrera eskainiko dituzten kontzertu nagusien artean, lehenengoa Maite Beaumont & Al Ayre Español taldearena izango da, bihar bertan, arratsaldeko 19:00etan, Lizarrako San Migel elizan.\nGainerako kontzertu nagusiak honako hauek izango dira: igandean Artefactum taldeak joko du; astelehenean Maria Cristina Kiehr & Ariel Abramovich; eta asteartean Opera Omnia; hiru horiek leku eta ordu berean, 19:00etan San Migel elizan. Asteazkenean, Jose Hernandez Pastorren txanda helduko da: 21:00etan joko du, Eunateko Santa Maria elizan. Ostiralean, hilak 10, Enrike Solinisek joko du, 17:00etan Santa Klara elizan, eta Conductus Ensemblek, 19:00etan San Migel elizan. Azkenik, larunbatean, hilak 11, La Regalada taldeak kontzertua emango du, 17:00etan San Migel elizan, eta bi ordu geroago, Nafarroako Orkestra Sinfonikoak itxiko du jaialdia, Los Llanos kulturguneko lorategietan.\nProgramazio orokorraren osagarri gisa, aurten jaialdiak Donejakue bidearekin lotutako zenbait proposamen berri eskainiko ditu. Hasteko, igandean, Bidean izeneko jarduera egingo dute, eta hiru talde berrik kontzertuak eskainiko dituzte: El Parnasillok, Ensemble Allettamentok eta Anacroniak.\nBestalde, hilaren 8ko gauean, izarrekin lotutako proposamen bat eskainiko dute: Javier Armentia Iruñeko Planetarioko zuzendariak eta Joaquin Sevilla fisikariak zeruari buruzko azalpenak emango dituzte, 22:00etatik aurrera, Eunateko Santa Mariaren inguruan. Haien hitzekin batera, Edurne Aizpunen harparen hotsa entzungo da.\nBeste berrikuntza bat SMADE Belaunaldia izeneko proiektua da, «Europan antzinako musikan sortzen ari diren talentuak erakartzea» helburu duena. Hala, jaialdiak zenbait artista gazte gonbidatu ditu, euren lana erakuts dezaten, eta ikus-entzuleekin zein sektore profesionalarekin harremanetan jar daitezen. Aukeratutako taldeak dira Brezza Ensemble, Duo Montserrat Isanta & Jon Wasserman, Preterito Imperfecto, Hispana Lyrica eta Duo Sempiterno. Hilaren 7an eta 8an taularatuko dira, astearte eta asteazkenean, Lizarrako Fray Diego kultur etxean. Azken emanaldi bat ere eskainiko dute, San Migel elizan, ostegunean.\nEgitasmo hori Lizarrako Udalaren babesarekin antolatu dute, eta udalak 3.000, 2.000 eta 1.000 euroko laguntzak emango dizkie parte hartzaileen artean aukeratutako taldeei; sari horiekin batera, ikus-entzuleek talde bat aukeratuko dute, eta 2022ko jaialdian parte hartzeko gonbidapena jasoko du.\nJaialdirako sarrerak Baluarte Fundazioaren webgunean edota leihatiletan bertan eros daitezke, baita kontzertuetako egoitzetan ere, kontzertuak hasi baino ordubete lehenagotik.


Albaola gila - San Sebastian museum - basque maritime heritage\nEstas en Hasiera > San Juan baleontzia > Gila\nHasi da San Juanaren eraikuntza Albaola Itsas Kultur Faktorian; itsasontziaren gila eraikuntza-lekuan jarrita dago. Itsasontzi baten piezarik luzeenetarikoa izaten da gila; ontziaren bizkarrezurra da, eta hezurdura guztia gilaren gainean oinarritzen da. San Juan baleontziaren gilak 14,20 m neurtzen du, eta jatorrizko enborrak 8 tonelada pisatzen zuen landu baino lehenago.\nEdozein itsasontziren gila ezartzea mugarri bat da beti; baita ere San Juanaren kasuan. Egia da dagoeneko urrats batzuk eman direla San Juanaren eraikuntzan, baina oraintxe da ontzia gure begien aurrean materializatzen hasten denean; hemendik aurrera eraikuntza-prozesua nolakoa izango den imajinatzea errazagoa izango da.\nGilaren forma bitxia\nSan Juanaren ezaugarri guztietatik bereziki gilak sortzen du harridura adituen artean. Itsasontzi gehienen gila sekzio laukizuzeneko habe lodi bat izaten da. San Juan baleontziarena, neurri batean, hustutako enbor batez egindako kanoa bat dirudi; erdian T formako sekzioa du eta muturren aldera Yren itxura hartzen joaten da. Itxura bitxi horrek bat egiten du gainean jarriko zaien barengen angeluekin; orain dela bost mende San Juanaren gila lantzen aritu ziren ontzigileak maisutasunez aritu ziren, eta bukatutako ontziaren urpeko formak nolakoak izan behar zuten zehazki zekitela erakutsi zuten.\nAdituek uste dutenez, gila lantzeko modu berezi hura Erdi Aroan errotutako tradizio tekniko zahar baten arrastoa zen, garai horretan teknika errazagoen mesedetan iadanik galbidean omen zegoena.\nHarridurarako beste arrazoietako bat haritzez egindako itsasontzi bat gila pagozkoa izatea da. Izan ere, pagozko zura gutxi erabiltzen da ontzigintzan, haritza ez bezala busti-lehorrearen alternantzian iraupen kaxkarra duelako. Baina gila uretan dago beti, ontziaren kanpoan bezala barruan ere, gainetik beti txukatze-ponpak ateratzea lortzen ez duen ur pixka bat izaten da eta. Beti urpean egoten den pagozko zura ez da usteltzen; horren froga ezinhobea Kanadan topatutako San Juanaren gila da.\nSan Juan baleontzia baino zaharrago diren beste saskarretan, hala nola Gernikako Urbietakoan edo Newport-en topatutakoetan, gila pagozkoa da baita ere; dirudienez, gila lantzeko pagoa erabiltzea garai horretan euskal ontzien berezitasun bat omen zen.


Kalabazatik jalgiak | Iritzia | Berria\nEuskararen pare bat ezaugarri esatekotan, baietz deklinabidea aipatu. Halere, dakitenek jakintzat ematen dute gure kasu-sistema ez zela behingoan eratu, baizik eta kasuak zein bere aldetik, zein bere jatorri, epe eta bidetik, antzeko hizkuntza guztietan bezala.\nErgatiboa, adibidez, badugu hipotesi sendo bat nola sortu zatekeen. Forma erraza da: -ga > -k, hala nola dudan-eko *da-k a galdu eta -t bihurtu zen. Zergatik -ga? Ba, badirelako beste -ga bi bederen sisteman: bata bizidunen leku-kasuetan (amaren-ga-n) eta bestea soziatiboan (aita-ga-z). Ustez, hirurak bat ziren: *-ga, gutxika funtzio ezberdinok hartu zituena. Arrautza ala oiloa? Munduko hizkuntzetan norabidea beti bat da: lokatibotik beste zereginetara. Eta guk badugu Pagoaga, ezta? (honatx laugarrena!).\nGalde genezake zergatik amarengan, eta ez **aman, besterik gabe. Beste galdera batekin erantzungo: ez ote da mendian anitzez usuago amarengan baino? Alegia, bizidunak nekez dira «lekuak». Honegatik, hizkuntza askok bizidunak «leku bihurtzeko» estrategia bereziak darabiltzate. Esaterako (ikus Igartua & Santazilia 2018), Mexikoko kora hizkuntzan lokatiboa izenordainari jartzen diote, ez izenari (ez ama-ri), euskaraz **bera-n ama dago 'amarengan dago' esango bagenu legetxe. Bengaleran, aldiz, gâ 'gorputza' adierako izena hizki bihurtu dute —kasualitatea zer ote den!—: euskobengaleraz **amagâ dago, bada.\nNoizbait euskal -ga lokatiboa biziduntasunaren adierazletzat hartu zuten hiztunek, eta bitatik bat: edo perpaus anbiguoetan subjektua eta objektua bereiztearren erabili zuten lehen (Lakarra 2005): *dakus Jone Peru perpausean nork ikusten du nor? Edo perpaus pasiboen agentea markatu zukeen (Martínez Areta 2012): Jone dakus Peru-ga 'Jone is seen by Peru'. Ondoko hiztunek pasiboa aktibotzat berrinterpretatu zuketen, eta agentea subjektutzat.\nEta hau hala ez bazan...


Euskal zentro teknologikoek talentuaren alde apustu egin dute - SPRI\nEuskal zentro teknologikoek talentuaren alde apustu egin dute\nIK4 aliantzak 120 ikertzaile gehitu nahi ditu aurten\nHelburua teknologia berritzaileak garatzeko ahalmena areagotzea da\nIK4 euskal aliantza osatzen duten zentro teknologikoek 120 ikertzaile gehitu nahi dituzte aurten beren lantaldeak indartzeko.\nTeknologia berritzaileak garatzeko ahalmena areagotu eta bezeroek tranferentzia teknologikoko proiektuetan dituzten beharrei erantzutea da kontratazio hauen helburua.\n“Kontratazio-kanpaina honek Aliantzako zentroek Euskadiko garapen ekonomiko eta sozialarekin duten konpromisoa frogatzen du, unibertsitateetatik ateratzen den talentua Euskadin prestatzen eta mantentzen laguntzen baitu, enpresei zerbitzu hobea eskaini eta lehiakorragoak izateko aukera erraztuz”, adierazi du Jose Miguel Erdozain IK4ko zuzendari nagusiak.\nErdozainen esanetan, gehituko diren pertsonek “enpresa, unibertsitate eta erakundeen aitorpena duten hainbat teknologia-esparrutako abangoardiako” erakundeetan lan egiteko aukera izango dute.\nGaur egun, IK4 osatzen duten bederatzi zentro teknologikoen artean, 1.274 langile dituzte, eta % 28 baino gehiago doktoreak dira.\n2016rako kontratazio-aurreikuspen hau iaz lortutako datu ekonomikoekin bat dator, izan ere, ekitaldi horretan, IK4k 111 milioi euroko diru-sarrerak izan zituen, aurreko urtean baino % 9 gehiago.


Atxagak irabazi du Euskadi saria, 'Nevadako egunak' eleberriagatik | Kultura | Berria\nIñigo Roquek jaso du itzulpengintzako Euskadi saria, Lobo Antunesen 'Gauzen ordena naturala' liburuan egindako lanagatik, eta Idoia Estornes idazleak jaso du gaztelerazko literaturakoa\nIñigo Roque, Idoia Estornes eta Bernardo Atxaga, bakoitza Euskadi saria irabazi duen lana eskutan, atzo Bilbon egindako ekitaldian. MONIKA DEL VALLE / ARGAZKI PRESS\n«Hau da gure sari nazionala». Hitz horiekin nabarmendu zuen atzo Euskadi sarien garrantzia Joxean Muñoz Eusko Jaurlaritzako Kultura kontseilariordeak. Aurten ez da nazionalago, baina bai sariago. 2010az geroztik idazleak edo argitaletxeak aurkeztu behar izaten zuen bere lana sariketara, baina aurten iazko produkzio osoa kontuan hartuz aukeratu ahal izan du lanik onena epaimahaiak. Eta egin dute hautua: Bernardo Atxagak idatzitako Nevadako egunak (Pamiela) hibridoa izan da 2013ko libururik onena. Idazleak AEBetan egindako egonaldia du abiapuntu lanak, eta memoria, ametsa eta fikzioa uztartu ditu. Arrazoitu du epaimahaiak erabakia: «Hitzaren magia dario Bernardo Atxagaren prosari liburu honetan». Iñigo Roque itzultzaileak eraman du itzulpengintzako Euskadi saria, eta Idoia Estornes idazleak jaso du gaztelerazko literaturarena.\nAntonio Lobo Antunes idazle portugaldarraren Gauzen ordena naturala lanagatik jaso du saria Roquek. Epaimahaiaren hitzetan zergatia: «Jatorrizko testua bihurri halakoa da, zailtasun formalak izan badira, erronka handia izan du itzultzaileak eta ederto gainditu du [...], hartu behar diren arrisku eta libertateak erabiliz». Literatura unibertsala sailean argitaratu dute lana, Alberdania-Erein eta Igela argitaletxeen elkarlanez.\nCómo pudo pasarnos esto liburuagatik eraman du Estornesek gaztelerazko libururik onenaren saria (Erein). Memoria liburu bat da funtsean. «Liburu garrantzitsua, zorrotza eta aurreiritzirik gabea», epaimahaiaren hitzetan.\n18.000 euro jasoko ditu saritu bakoitzak, eta sorkuntza lanek 4.000 euroko laguntza izango dute beste hizkuntzetara itzultzen badira. Hurrengo ostegunean jakinaraziko dute zein diren gainontzeko Euskadi sarien irabazleak, eta azaroaren 10ean banatuko dituzte sariak.


49° 15′ 09″ N, 1° 41′ 48″ E / 49.2525°N,1.6967°E / 49.2525; 1.6967Koordenatuak: 49° 15′ 09″ N, 1° 41′ 48″ E / 49.2525°N,1.6967°E / 49.2525; 1.6967\nBernouville, Chauvincourt-Provemont, Guerny, Neaufles-Saint-Martin, Noyers, Boury-en-Vexin eta Courcelles-lès-Gisors\n300 (%52.4) 273 (%47.6)\nDangu Frantziako udalerria da, Eure departamenduan dagoena, Normandia Garaia eskualdean. 2013an 614 biztanle zituen.\n2007an Dangu udalerrian erroldatutako biztanleak 576 ziren. Familiak 208 ziren, horien artean 44 pertsona bakarrekoak ziren (12 bakarrik bizi ziren gizonak eta 32 bakarrik bizi ziren emakumeak), 52 seme-alabarik gabeko familiak ziren, 92 seme-alabak dituzten bikoteak ziren eta 20 seme-alabak dituzten guraso-bakarreko familiak ziren.\n2007an 256 etxebizitza zeuden, 216 familiaren etxebizitza nagusia ziren, 17 bigarren erresidentzia ziren eta 23 hutsik zeuden. 246 etxeak ziren eta 10 apartamentuak ziren. 216 etxebizitza nagusietatik 181 bere jabearen bizilekua ziren, 27 alokairuan okupaturik zeuden eta 8 doan lagata zeuden; 8 etxek bi gela zituzten, 37 etxek hiru zituzten, 63 etxek lau zituzten eta 108 etxek bost zituzten. 131 etxek euren parking plaza propioa zuten azpian. 93 etxetan ibilgailu bat zegoen eta 105 etxetan bat baino gehiago zituzten.\nDangu udalerriko biztanleria-piramidea 2009an .\n2007an lan egiteko adina zuten pertsonak 372 ziren, horien artean 275 aktiboak ziren eta 97 inaktiboak ziren. 275 pertsona aktiboetatik 249 lanean zeuden (138 gizon eta 111 emakume) eta 26 langabezian zeuden (9 gizon eta 17 emakume). 97 pertsona inaktiboetatik 31 erretiraturik zeuden, 39 ikasten zeuden eta 27 "bestelako inaktibo" gisa sailkaturik zeuden.\n2009an Dangu udalerrian 227 unitate fiskal zeuden, 606,5 pertsonek osaturik. Pertsona bakoitzeko diru-sarrera fiskalaren mediana urteko 19.884 euro zen. \n2007an zeuden 25 komertzioetatik, 2 janari enpresak ziren, 3 bestelako produktu industrialen fabrikazioko enpresak ziren, 6 eraikuntza enpresak ziren, 2 ibilgailuen saltze eta konpontze enpresak ziren, 2 garraio enpresak ziren, 2 ostalaritza eta jatetxe enpresak ziren, 3 higiezinen enpresak ziren, 4 zerbitzu enpresak ziren eta 1 «beste zerbitzu jarduera batzuk» multzoan sailkatutako enpresa zen.\n2009an zeuden norbanakoentzako 6 zerbitzu publikoetatik, 1 posta bulegoa zen, 1 igeltseroa, 1 margolaria eta 3 iturginak.\n2000. urtean Dangu udalerrian 5 nekazaritza-ustiategi zeuden.\nBNF: 15253438r (data)


Aldi baterako ezintasunean, soldata galerarik ez! - Steilas\nEnpresak egin dituen eskubide urraketak ikusita, STEILAS sindikatuak zerbitzu juridikoaren babesarekin aurrera eraman duen borrokaren berri eman nahi dizue.\nHaurreskolak Partzuergoko lan hitzarmeneko 29.3. artikuluak dioenaren arabera “…lanerako aldi baterako ezintasun egoeran dauden langileek soldata gordinaren %100 jasoko dute, legez ezarrita dagoen gehinezko iraupenez”. Hori dela eta, Gizarte Segurantzak ordaindutako portzentaia, enpresak osatu beharko du langileen soldata %100a izateko.\nGaur egun, Haurreskolak Partzuergoak hori egiten du, urte batez ordainketa zuzena egiten duen bitartean. Baina, baja egoera luzatzen denean (urte bat pasa ostean), ordainketa zuzenetik Gizarte Segurantzako ordainketa delegatura pasatzen da langilea eta enpresak langileari ordainketa osagarria ez dio egiten.\nSTEILAS sindikatuak gogorarazi nahi dizue enpresari dagokiola aldi-baterako ezintasun egoeretan soldata osatzea %100eraino. Beraz, baja luzeetan zaudeten langile guztiei dagokizuen soldata enpresari eskatzera animatzen zaituztegu eta dagokizuenaren ezezkoa jasoz gero, STEILASekin kontaktuan jarri bide juridikoari hasiera emateko.\nEuskal Herrian, 2022ko ekainaren 21ean.\naraba2022-06-22T11:34:42+02:002022 22 ekaina |Haurreskola|


Fantasiazko MMORPG jokoak\nHelduak maite free online games MMORPG Fantasy haurrak ez gutxiago jolasteko. Xarmak magia munduan, irudimena esnatzen, ezezagun garapena bultzatzen. Halako jokoak - herrialde bat non dena da posible errealitatetik ihes egiteko modu handi bat. Hemen Woodland Elf bat bihurtu dezakezu, askatzea ikasi, argazkia eta are Vikingo Zure Dragon. Lurraldeen puzzleak, altxor eta talismans magiko beteta egon nahi dira. Let orcs beldurgarriak eta arriskuan, baina Estatu askorentzako jostailu parte-hartzaile batekin, senderismo joan ahal izango duzu, eta bere Lair suntsitu.\nPath of Evil: Ehiztari Immortal\nGames Online Fantasiazko MMORPG jokoak Fantasiazko aldarte magiko jokoak Batzuetan, mundu hori du online Fantasiazko MMORPG sortu badirudi, benetako baino hurbilago eta argiagoa bihurtu ginen. Gero eta gehiago Gamers nahiago espazio birtual area primerako arakatzeko, pointy belarriak duende magia mantu morroiak nahian, praka laburrak nanoen. Egiten ari ziren kanpoan baso sastrakak, mendi harritsuak, tridesyatom erresuma edertasuna. Joko produktu horiek, denek mago apur bat, archer zehatza, ausartak Vikings beldurgarria OCR bihurtzen. Zure dragoi entrenatu daiteke, edo handitu arrautzak, harrapatzeko munstroak, horiek bere laguntzaile egin eta zuhurtziarik deabru borrokalari. Jostailu bakoitzak historia hasten da, eta askotan dator behera etsai aurkako betiereko borroka - ongia eta gaizkia. Game helburuak eta aukerak Jarri lurralde batzuk askatzea etsaia zapalketa baldintza nagusia. Matrikula egin ondoren, jokalari aukeratu: • Lasterketa • Genero • Etorri izen batekin • heroi itxura Dagoeneko hasieran da interesgarria menua, bertan arma bat, arropa elementuak, potentzia aurkezten ikastera. Hero hobetu egin behar da, beraz, modu eraginkorrean skirmish borrokatu ziren. Klase ezberdinetako ordezkariek armada bat bildu ahal izango duzu, eta, gainera, altxatu dute ezaugarri. Ekintza militar fantasia MMORPG gain beste aukerak ematea. Geroztik garapen nahitaez moneta bat behar, irabazteko izango da. Jokatzeko barne hartzen ditu: • meatzeak garapena • eraikinen eraikuntza • Merkataritza • Diplomacy • Lapurretak • ondasunen ekoizpena Prestazioa metatua trukatu ahal izango dira edo saldu, eta produktu bukatuak lehengai gehiago dira. Moneta galdetuko urrezko bakarra, kristalak eta zuzendariei bezala. Esperientzia garrantzitsua da, trebetasun eta erabilgarria elementuak lortzeko aukera ematen du. Zarelako fantasiazko mundu batean, magia eta mirariak nonahi daude. Xedeak betetzeko edo zure bihotzean deia arabera espazioa esploratzen, ilun kobazuloak, labirinto arriskutsua bisitatu ahal izango duzu, naturaren indarrak, bizitza ekarri shamans eta Druids arabera bizi da. Be prestatu haiei aurre egiteko, eta zorte ona ez du utzi. Garapen bidean, gaitasuna eta laguntzaile bat aurkitu duzu, eta armadaren soldadu berriak, eraikin berezi batean eta zuk kontratatu ahal izango dute. Variety storyline Espazio urrutiko irla lurra batean izakiak ezagutu ahal izango dituzu. Izorratu dute eta haiek baldintza gogorretan bizirauteko, eta ostalari bat bezala, lagundu egin beharko duzu. Beste ezohiko joko badaude aukerak denean irudi txartelak bizia eta mugitu mundua inguratzeko. Benetako estrategia baten aldekoa lerrokatzea bat biltzeko, pertsonaien indarra handitzeko eta busti etsaia gai izan beharko luke. Lady Luck bereganatzeko bertan mapa on bat zetorren podsobit bere. Arma batekin borrokatzeko lanik baduzu, ezpata aldatu ahal izango dira, eta aitzurra eta pala on makurtuko. Orain uzta gerra bat da, eta intsektu izurriteak, elementu kaltegarriak eta ingurukoen aurkako borrokan nabarmendu dute. Ohe magiko hazten landareak harrigarria eta boligrafoak izaki arraro hazten. Euren hazkundea azkartzeko magia ona zaharra laguntzeko, besteak beste, polenari maitagarriak eta izar hautsa eta magia landare feed maskotak bezala. Ezagutu eta beste eragile batzuekin lankidetza bizkortzen zure garapena. Azoketan erraza partekatzeko eta merkataritzako elementuak, bazkide eta lehiakide bihurtu. Parte-hartzaileek hainbat joerak eztabaidatu. Egunero jokoan sartzean, hobari eta artifacts erabilgarria, eta parte-hartze sustatzaileei ekintzak jokoaren moneta eta aukera ekarriko du lortuko duzu.


Aktibatzeko garaia — Eibar.ORG | Eibarko peoria\nHemen zaude: Hasiera / Blogak / Garagoittiko Orakulua / Aktibatzeko garaia\nOier Gorosabel 2022/02/28 18:30\nSoviet garaiko kartel bakezale ederra\n"Hobe da orain aktibo izatea, ezi ez bihar radiaktibo" (V. A Bunakov, ca. 1985)\nSoviet garaiko grafismuan oso zalia naiz, eta egunotan Ukrainako gerrian kontura ale politt hau jaso dot https://esperanto.masto.host/@jsv lagun errusiarran eskutik. Zurrunbillo guztian erdixan, sare sozialak guztiz polarizauta dabiz, ukrainiarren edo errusiarren alde, baiña nik oiñ arte topau doten irizpide burutsuena Carlos Taiboren ahotik entzun dot. Tripekin barik, garunakin jokatzeko ordua da, bestela III Mundu Gerria dator.\nEGUNERAKETA 2022-III-5: hamen kartel bilduma osua. Txundigarrixa, eta poliki-poliki begiratzekua.


Barkamena | Iritzia | Berria\nIrratian entzun dut. Ez dute bere izenik esan. Ez dakit ondo laburtzen asmatuko dudan Ondarroako euskara ederrean esan duena: «Ni nire enpresan pozik nago, gizarte segurantza badaukat. Nik gure enpresaria ere ondo egotea nahi dut, baina sei euro kobratzen dugu orduko. Non gaude, bada? Gero esaten dute Euskadin ondo bizi garela. Guk lan egindako orduko kobratzen dugu: ez daukagu hileko soldatarik. Itsasontzirik ez badago, atunik ez dago, eta atunik ez badago, guk ez daukagu lanik. Denok gara emakumeak. Gero esango dute berdintasuna dagoela! Non daude gobernuak hau konpontzeko?». Haserre hitz egin du eta azkenean barkamena eskatu: «Txarto berba egiten ari naiz, barkatu, baina haserre nago!».\nBada ez zait iruditu gaizki hitz egin duenik. Arazoa oso ondo esplikatu du, eta, gainera, gutxienekoak non egon beharko liratekeen argi utzita. Bide batez, tradizionalki emakumeei atxiki zaizkien lanbideak gizonezkoenek baino baldintza txarragoak izaten dituztela ere esan du, eta benetako arduradunak non dauden azaldu. Bejondeizula!\nEz dut uste hobeto hitz egin daitekeenik. Areago, emakume horri haserretzea baino besterik ez zaiola gelditzen pentsatu dut. Badugu guk ere haserretzeko eskubidea, eta ez gintuzkete horregatik barkamena eskatzera behartu behar.


Ongi etorri Gernika 2017 - - Zarauzkohitza.eus\nHotz Zarautz 2017-04-26 09:19\nDuela 80 urte Gernika bakearen ikur bihurtu zen, faxismoak bonbardatu eta milaka errefuxiatu sortu ondoren. Istorio hau Europako mugetan errepikatzen ari da gaur eta orain guk elkartasuna adierazi eta 'elkarrekin gerrarik ez' eta 'ongi etorri errefuxiatuak' oihukatu behar dugu.\nHorretarako, apirilaren 28, 29 eta 30rako Gernikan ekitaldi handi bat antolatzen ari dira, eta bertaraino heltzeko zutabeetan antolatutako martxa bat egingo da, Euskal Herriko herrietatik. Erakutsi diezaiegun Europako gobernuei gurekin nahi ditugula gudek eta injustiziek eragindako errefuxiatuak. Gune, auzo, herri eta hiri bakoitza harrera lurralde bihurtu dezagun.\nZatoz zu ere apirilaren 29an eta 30ean Gernikara! Hotz-Zarautzeko kide batzuk 29an, larunbat goizean abiatuko gara Gernikarantz, arratsaldean Muxikatik irtengo diren zutabeetan parte hartzeko. Bakarrik bazaude edota taldean gurekin joan nahi baduzu, jarri gurekin kontaktuan hotzzarautz@gmail helbidera idatzita, edota bestela Muxikan elkar ikus gaitezke, 16:00etan.


Gurasoak, erregeak eta galdegaia – blogoetak\nBaltasarrek errege egunaren bezperan Andoaingo umeei egin dien hitzaldia honako hitz hauekin bukatu da: «Que sepáis que los padres son los reyes». Eta ez diot “omen”, hitzok neronek entzun ditudalako, Aiurrikoek bideoa saretik kentzea erabaki badute ere aise bilatzeko moduan baitago, hainbeste barreiatu da! Bideoa ikusi besterik ez dago ohartzeko Baltasar horrek ez zuela gaztelania menderatzen; normala, Ekialde urrunetik etorrita ez zuen zertan Espainiako hizkuntza menderatu –batzuen batzuei ulertezina egiten zaie baina!\nEta Espainia judeokristauan asaldatu egin dira batzuk, eta aprobetxatuz, gainera, Leitzaran Andoaindik pasatzen dela, hor ei dabiltza sare sozialetan sasi-sutzaile, berealdikoak eta bi esaten Andoaingo Baltasar gizajoaz, saltsa berean nahastuz hizkuntza, erlijioa, azalaren kolorea, terrorismoa eta ahal duten guztia.\nBerriak albistea kontatzean dio Baltasarrek «gurasoak erregeak dira» (sic) esan zuela. Bejondeiola Baltasarri!: euskaraz aritu izan balitz inork ezingo ziokeen ezer egotzi –euskaraz egin izan balu, egia esan, putz isil baten oihartzuna izango zuen, eta kito, bere horretan itzaliko zen–. Izan ere, gurasoak erregeak direla esango baitzuen, etxeko erregeak, alegia –errege-erreginak, agian, zuzen hitz egiten hasita–, horixe besterik ez zuen esango; eta ez «erregeak gurasoak dira» edo «gurasoak dira erregeak» (horiek bai bekatu larriak, umearen lehen urteetako ilusioa bermatzen duen sekretua ipurdi-has utziko lukete eta!).\nEta gaztelaniak ez ote du, bada, galdegaiaren legerik? Berdin-berdinak al dira esanahi aldetik «Que sepáis que los padres son los reyes» eta «Que sepáis que los reyes son los padres»? Niri ez zait iruditzen, baina, tira, ez naiz espezialista. Andoaingo Baltasarrek lehenengoa esan zuen, hori argi; eta gero, behartuta eman behar izan dituen azalpen guztietan, hortik jo omen du, hots, umeei esan nahi izan ziena etxeko errege-erreginak gurasoak zirela zela, haiek maitatu behar zituztela.\nEta isiltzera noa, gaiak –ezen ez galdegaiak– ez du gehiago merezi eta.\nAndoain, arrazismoa, Baltasar, erregeak, Espainia, euskara, galdegaia, gaztelania, hizkuntza, sare sozialak


Donostia Zinemaldia :: «Ados jartzeak ez digu lan handirik emango»\nHemen zaude: Lehen orrialdea > 63. Edizioa 2015 > Zinemaldiaren Egunkaria\t> «Ados jartzeak ez digu lan handirik emango»\n«Ados jartzeak ez digu lan handirik emango»\nPAPRIKA STEEN sail ofizialeko presidentea\nIaz emakumezko aktore onenaren Zilarrezko Maskorra irabazi zuen Zinemaldian, Bille August-en Stille hjerte (Bihotz isila) filmean egindako lanari esker. Donostiara bosgarrenez itzuli den Paprika Steen Eskandinaviako aktore garrantzitsuenetako bat da. Komedia zein drama menderatzen ditu eta imajina litekeen pertsonaia oro hezurmamitzeko gai da. Aurten, ordea, Epaimahai Ofizialeko presidente izatea egokitu zaio eta poz-pozik hartu du bere egitekoa.\n“Aurreko alditan ez bezala, zinema-aretoen iluntasunetik hoteleko gelako iluntasunera nabil, kanpoan eguraldi zoragarria egin arren. Nori ordaindu behar zaio hondartzara joan ahal izateko… Nahiz eta akaso ura nahiko hotza egongo da, ezta?”, erdi txantxetan ari da. “Orain serio, ez dut horretarako astirik, 17 film ikusi behar ditut sei egunetan. Hondartza gelako leihotik ikusi beharko dut, zer erremedio”, gaineratu du ironiari eutsi ezinik. Oso alai eta esna ageri da Paprika, izan ere, elkarrizketagelara sartu aurretik “another coffee, please” eskatzen aitu baitiogu.\nKontent da, halaber, bere epaimahaikiderekin: “Bata argentinarra, bi italiar, frantses bat, espainiar bat, dama pinpirin indiar bat eta ni neu. A zer nahasketa! Oso diferenteak gara denak eta hizkuntza-mugak ere zenbait oztopo sortzen dizkigu. Uste dut batzuetan ez diogula elkarrik erabat ulertzen, elkarri zirika gabiltza denbora guztian eta barre asko egiten dugu. Umore zentzua izatea oso inportantea da eta uste dut primeran eramango garela. Oraingoz sei film besterik ez ditugu ikusi, hortaz, oraindik ez dugu eztabaida handirik izan, baina nahiko ados gaude gauza gehienetan”.\n“Epaitu beharreko lanak ez ditut aktorearen ikuspuntutik aztertzen, film bat ikusten dudanean gustatzen zaizkidan eta gustatzen ez zaizkidan gauzak aditzen ditut. Antzezpenak onak ala txarrak diren antzemateko nahikoa ditut bost segundu, baina kasu honetan beste gauza askori errepararatu behar zaie”, azaldu du daniarrak.\n1990eko hamarkadan, Dogma mugimenduko kide gailenetako bat izan zen, eta mugimenduko lehen hiru filmetan protagonistaren rola jokatu zuen: Thomas Vinterberg-en Festen (Ospakizuna), Lars Von Trier-en Idioterne (Ergelak) eta Søren Kragh-Jacobsen-en Mifune. “Dogma mugimendua nire zinema-eskola izan zen. Berandu hasi nintzen zinema munduan, 31-32 urterekin, eta bertan ikasi nuen, esaterako, kamerak aktorea jarraitzen duela eta ez aktoreak kamera. Eta gaur egun ere, irakaspen haiei jarraitzen diet. Oso ondo pasatu genuen garai haietan eta etsipenez gogoratzen dut sasoi zoro hura. Harrez gero, Susanne Bier-ekin pare bat filmetan jardun dut baina sekula ez gehiago gainerako lagunekin”, esan digu Paprikak.\nZuzendari gisa, 2004. urtean egin zuen bere lehen filma: Lad de små børn... drama, alaba hil zaien bikote gazte baten trauma emozionalari buruzkoa. Eta egun, zuzenduko duen hurrengo filmaren gidoiaren idazketan parte hartzen ari da, hain zuzen ere, Tove Ditlevsen daniar olerkariari buruzkoa, “baina oraingoan, zuzentzeaz aparte antzeztu egingo dut”.\nDanimarkatik kanpo, Paul Thomas Anderson, Terrence Malick edo wPedro Almodóvar bezalako zinegileen zuzendaritzapean jardutea gustatuko litzaioke: “Bitxia iruditzen zait egile hauen unibertsoa. Filmatzen dauden bitartean dena oso lotuta eta neurtuta dagoela dirudi eta gero emaitza ikusten duzunean, anabasa eta kaosa dira nagusi”.\nEta bukatzeko, Paprika. Nolatan bataiatu zintuzten Paprika? “Ama amerikanoa dut, ez da oso altua eta ile beltzarana du. Itxura hispanoa du. Aita, aldiz, altua eta ilehoria. Ama haurdun zegoenean elkarri begiratu eta erabaki zuten bien mixturan alaba ile-gorri jaioko balitz Paprika (piperrautsa euskaraz) izena jarriko ziotela. Orduan ni jaio nintzen , ile-gorri. Hori bai, denborarekin ilea hori bihurtu zitzaidan. Eta orain Danimarkan Paprika izeneko neska asko dago”, atzera erakutsi digu Paprikak bere alderdi umoristikoa.


Eñaut Elorrieta: "Amildegitik botatzera bultzatu gaitu Falknerrek, baina egiaz ez zegoen amildegirik, lurra baizik. Hori da gure sentsazioa" - PostData\nEñaut Elorrieta: “Amildegitik botatzera bultzatu gaitu Falknerrek, baina egiaz ez zegoen amildegirik, lurra baizik. Hori da gure sentsazioa”\nBost urte igaro dira Ken Zazpik kantu berriez osaturiko aurreko diskoa kaleratu zuenetik. Tartean, EOSekin grabatzeko aukera izan du Gernikako taldeak eta bakarkako lehen diskoa plazaratu du Eñaut Elorrieta abeslariak. Baina barne krisialdi bat ere ezagutu du taldeak, eta, haren ondorio, lumajea berritu duen hegaztiaren antzera azaltzen zaigu Phoenicoperus diskoan (Elkar/Argiak).\n“Krisiak onak dira: hiltzen zaituzte, baina indar handiagoz jaiotzen zara asmatzen baduzu”, diozu Phoenicoperus aurkezteko bideoan. Hilda egon da Ken Zazpi? Zerk eragin zuen krisia taldean?\nHeriotzarekin baino gehiago bikote-krisi batekin konparatuko nuke gertatutakoa. 20 urte daramatzagu elkarrekin. Kide bakoitza taldean birkokatzeko behar bat egon da, lan egiteko moduan biziotutako gauza batzuk zeuden, beharbada aurretik itxi gabeko zauri batzuk ere… Alderdi musikalean, kide bakoitzak bere gustuak eta influentziak ditu, ez dago talde bezala irizpide komun bat. Baina beti izan dugu gauzak berriak probatzeko eta kontrolatzen ez ditugun bideetatik tira egiteko kezka. Gure ibilbidean egon dira inflexio puntu batzuk: hirugarren diskoak, Gelditu da denbora-k, bidea egin zien gero Rafa Sardinarekin grabatutako diskoei (Argiak, Ortzemugak begietan), eta Euskadiko Orkestra Sinfonikoarekin grabatutako diskoak beste inflexio puntu bat ekarri zuen. Oso esperientzia indartsua eta ederra izan zen olatuaren gainalde horretan sentitzea, baita gogorra ere. Orkestrako diskoa izan zen nolabait plater baten ostean ahoa garbitzeko edariren bat hartzea bezala; ezin ginen bueltatu Ortzemugak begietan-eko bidera, agortuta zegoela sentitzen genuen.\nDisko hau sortzen hasi ginenean horrek denak gaina hartu zuen, eta blokeo egoera batean ibili ginen. Hitz egin, erabakiak hartu, haserretu, ate danbatekoak jo… eta lortu genuen horri buelta eman eta denok jartzea proiektuari begira lanean. Krisialditik ilusioz eta dena ematera atera gara.\nEta bere errautsetatik berpizten den hegaztiaren mitoarekin lotu zenuten diskoaren kontzeptua.\nBa omen da arrano espezie bat, 14-15 urterekin lumajearen gehiegizko pisuak hegan egitea eragizten diona, eta mokoa ere higatzen zaiona. Espezie horretako ale gehienak hil egiten dira horren ondorioz, baina badira bakan batzuk mokoarekin lumak banan-banan kentzen dituztenak, oso prozesu mingarrian, eta mokoa bera hormaren kontra joz erauzten dute. Moko eta lumaje berriarekin urte batzuk gehiago bizitzea lortzen dute.\nGuri gertatutakotik haragoko irakurketak egiteko aukera ematen zigun fenix hegaztiaren mitoak, hiltzearen beharrezkotasunaz hitz egiteko, berriro jaio eta berriro bizitzeko, bai harreman pertsonaletan, bai musika talde batean, baita gizartean ere. Fenix hegaztiaren mitoaren bertsio nagusiak esaten du bere errausetatik sortu, azken hegaldi bat egin eta betirako alde egiten duela. Ez dakit hori gertatuko zaigun, baina aukera bat da. Disko honetarako batu gara, eta bira bat egingo dugu. Ikusiko dugu gero.\nMusikalki, Deserriko kantak diskoak zubi lana egin du Ortzemugak begietan eta Phoenicoperus-en artean?\nNire kasuan bai. Disko horretan bide eman nion beste estetika musikal bati, inkontzienteki. Gitarrarekin konposatu nituen horko kantuak eta gero Ruben Caballero ezagutu nuen, bere mundu ikuskera ekarri zidan, gauza batzuk oso interesgarriak iruditu zitzaizkidan… Beharbada bide horrek eragina izan du Riky Falknerren hautaketan. Noski, ez dauka zerikusirik Deserriko kantak-en bilatu nuenak orain Ken Zazpi egiten ari denarekin, nahiz eta eragin hori bai ikusten diodan. Disko horrek zabaldu zidan beste musika mundu baterako bidea, eta eragin dit. Agian nire bitartez kutsatu dut taldea.\nZer bilatzen zenuten Ricky Falkner ekoizlearengan?\nLanean serio jarduten duen pertsona bat izatearen erreferentzia genuen, harreman pertsonaletan ere erreferentzia onak genituen, eta bere kezka musikalak ezagututa, iruditzen zitzaigun lagundu ahal zigula nahi genuena bilatzen. Gidari bat nahi genuen, bere esperientzia eta gustuekin lagunduko ziguna guk hartu nahi genuen bidean esperimentatzen. Bartzelonan pare bat alditan bildu ginen berarekin, eta oso inportantea izan zen zer kezkak genituen azaltzea, zein momentutan geunden… Gehienbat, intuizioak genituen. Falknerrek ausartagoak izateko aukera eman digu, une batzuetan bere besoetan abandonatzeko aukera ere bai, eta esperimentazio bide horretan emaitzak azkarrago lortu ditugula uste dut.\nJende askok pentsatuko du Berri Txarraken diskoarengatik aukeratu duzuela Falkner.\nDisko horretan zer lortu zuen ikusteak konfiantza eman zidan, baina gehiago izan zen tripak edo susmoak agindutako sentsazio bat, bide horretatik tipo honek lagunduko zigula. Inoiz ez dakizu estudioan zer gertatuko den, baina pasa ostean iruditzen zait intuizio onarekin jokatu genuela.\nAzaldu didatenez, bere lan egiteko modua ez da ohikoa gurean: hemen aukera guztiak beti daude zabalik grabazioan, beti dago iritziz aldatzeko atea irekita; Falkner ordea, karpetak ixten eta aukerak baztertzen joaten da, eta behin erabaki bat hartuta ez du atzera begiratu nahi izaten.\nNi oso obsesiboa naiz, eta Falknerrek erabakiak hartzen ditu oso modu asertiboan. Hartutako erabakiei buelta gehiago ez emateko adierazten dizu. Ondo egiten du lan hori. Horrez gain, musikaria da, hainbat tresna jotzen ditu eta oso gustu ona du. Estudiora joan ginen inoiz ez bezala, kantuak irekita baina lokalean inoiz baino gehiago entseatuta. Aurreko diskoak askoz ere in vitro-agoak ziren, lokalean pro tools-arekin gauzak lotzera joaten ginen, grabazioan baxua eta bateria sartzen zirelako lehendabizi. Kantuak ez zuen sonatu behar oraindik. Hortik herren egiten genuen. Rickyrekin, lehen hamar egunetan kantak jo genituen. Kanta bakoitza 8-10 aldiz jo genuen, eta bera gauza ezberdinetan fijatzen zen, bilatzen zuen kantua ulertzea, ikustea zer nahi genuen eta zer bide zeuden, harik eta ontzat ematen zuen eta hurrengoarekin jarraitzen genuen. Produkzio lana lehen hamar egunetan egin zuen. Hortik hasita, guretzat lan egiteko modua ezberdina zen. Behartu gintuen lokalean kantua jotzera, baina mentalitate ireki batekin, edozein momentutan alda zitekeelako. Hala ere, konposizioaren aldetik lokalean bilatu genituen gauza berriak oso antzera gelditu dira diskoan. Bagindoazen norabide batean.\nFalknerren eskua gehiegi nabarituko ote zen beldur zineten?\nEz. Nik gogoa neukan bera etorri eta eragiteko, eta ikasteko. Ahotsetan igarri dut nik. Kantu askotan ahotsa ia efekturik gabe dago, oso siku, eta hasieran oso gogorra egiten zitzaidan. Oso ohituta nengoen delay, reverb-ak erabiltzera… Ahotsak defektu gehiago ditu… baina Rickyk esaten zidan: “Gizonezko bat abesten entzun nahi dut”. Lehen egunetan inseguritateak hartu ninduen, baina gero nire kabuz egitera ausartuko ez nintzatekeen hainbat gauza egin ditut. Rickyri egiten utzi diogu, eta gugan eragin dezan utzi dugu. Bera kontzientea zen ahalegin bat egiten ari ginela, eta pozik zegoen horrekin. Amildegitik botatzera bultzatu gaitu Rickyk, baina egiaz ez zegoen amildegirik, lurra baizik. Hori da sentsazioa orokorra.\nBeharbada diskoko lehen hiru kantuetan islatzen da ondoen Falknerrek taldearen soinuari emandako aire berria?\nBeharbada bai. Baina Libre eta Oihu-loreak gehituko nituzke. Ken Zazpik gailur epiko eta emozionaletara iristeko bere tresnak zituen orain arte, gure modura bilatzen genuen un ehoriek sortzea. Aipatu ditudan bi kantuetan Falknerrek erakutsi digu hori egiteko beste modu bat, askoz minimalistagoa, eta desbarratzen duenean benetan desbarratzen du. Gu askoz metodikoagoak ginen. Libre kantua askoz rockeroagoa zen hasieran, Noizbait edo Nire lurrari estilokoa, distortsioarekin. Rickyk beste eremu batera eraman du. Entzulearentzat balada bat izango da, besterik ez, baina guretzat kantu hori nondik zetorren eta nora eraman duen ikusita, berezia da. Oihu-loreak-en outro-a egiteko ere, guk aplikatu genituen formula hautsi egin ditu Rickyk.\nEsadazu eta Gerra dira gutxien eboluzionatu dutenak sortu genituenetik. Hasieratik lokalean funtzionatzen zuten, baina bazegoen intentzionalitatea eramateko beste leku batera. Debeku berrien zerrenda-k lotura du gure aurreko moldeekin, eragin anglosaxoiarekin. Saiatu ginen kutsu hori kentzen Rickyri eman aurretik, urteak daramatzagu bide horretatik atera nahian, baina Rickyri ikaragarri gustatu zitzaion, egin zizkion bere zerak, eta kantu horrekin oso gustura geratu naiz. Beharbada letra ere asko gustatzen zaidalako.\nKantu luzeak dira gehienak, bost minututik gorakoak.\nKantu bat egiten dugunean oso azkenean egoten da galdetzea zenbat irauten duen. Ez diogu garrantzirik ematen. Deserriko kantak diskoko lehen abestiak bederatzi minutu ditu, eta niretzat zentzua zuen horrela izateak. Disko honekin irratietarako single bat aukeratzeko lanak izan ditugu. Ez dakit defektu bat den —sei minututan esaten duguna hiru minutu eta erdietan esateko gaitasun eza— edo ez garen hainbeste mugatzen hiruzpalau minutuko iraupenera. Askatasun horrek dena den, badu bere alde positiboa.\nHainbat idazlerengana jo duzue letrak osatzeko: Harkaitz Cano, Lander Garro, Joseba Sarrionandia, Unai Iturriaga… Bizitza eta heriotzaren kontzeptuez gain, gatazka ageri da kantu gehienetan.\nGauzak gordin esateko nahi bat egon da. Erraietatik egindako zeozer dago diskoan. Harkaitz Canoren letra (Phoenicoperus) taldearen egoerari eta diskoaren kontzeptuari buruzkoa da, eta Libre da nik taldeari egindako kantu bat. Lander Garroren liburua [Gerra txikia] gustatu zitzaigun eta gerraren inguruko letra bat eskatu genion. Unai Iturriagaren kasuan (Big Bang), iruditzen zitzaidan egin zitekeela kantu jolasti bat, ildo nagusiarekin apurtzen zuena. Unaik badu puntu basatia, gordina, zirikatzailea… eta kantu hori sexuarekin lotzen nuen, larru-jotze bat ikusten nuen, baina ez esplizitoa, kosmikoa baizik, sentsuala, iradokitzailea.\nJoseba Sarrionandiari melodia pasa genion, azaldu nion taldeak zein kezka zituen disko honetan, baina berak erabaki zuen mozal legeaz idaztea, kezka horrekin zebilen. Ondorioz, kantua moldatu behar izan genuen pixka bat, narratiboago bihurtu.\nelkar argitaletxeaEñaut Elorrietaeuskarazko edukiakKen ZazpiPhoenicoperus\n← Konztertuak / Conciertos 2016-03-03\nPako Sudupe: “Txillardegiren Euskal Herri osoaren ezagutza nabarmenduko nuke, Hegoaldearena bezala, iparraldearena.” →


ECG esparru teorikoa Archives - Kaidara\nECG esparru teorikoa\nEskolaren ikuspegiak sendotuta, espezialista handien hitza biltzen duen lan honen helburua herritar globalei buruzko eztabaida bultzatzea eta bideratzea da, pertsona, gizartea eta natura zaintzera bideratuko den hezkuntza lortuko bada. Horrela ulertuta, herritartasun globalerako hezkuntzak pertsona osoak prestatzen lagun diezaguke, etengabe aldatzen ari den mundu honetan era mesedegarrian esku hartzeko prestatuta daudenak eta guretzat, gure ingurukoentzat…\nAutorea: Harriet Marshall, Oxfam GB (Autora), Begoña Carmona (Coordinadora)\nGaiak: ECG esparru teorikoa, Giza garapen iraunkorra\nGida honen helburua begi-bistakoa da: gazteekin lan egiten duten hezitzaile eta irakasleek GJHen inguruko hezkuntza hobe ulertzea eta horien zerbitzura egoteaz gainera, Herritargo Globalerako Hezkuntzaren (HGH) ikuspegiek eta metodologiek jardunbide egokiak nola susta ditzaketen aztertzea. Gidak, beste aldetik, eskoletan GJHen esparrua ikasleekin aplikatzearen abantailak eta erronkak ere jorratzen ditu. Baliteke, onartzen dugu, hezitzaileek GJH eta…\n“Hezkuntza eta eraldaketa soziala” VIII. Mintegiaren memoria\nAutorea: Natalia Pereira\nBi urtean behin, Herritartasun Globalerako Hezkuntza izeneko Mintegiak eratzen ditugu. Tradizioz, Herritartasun Globalerako Sareko kideak bertara biltzen dira, egun gutxi batzuetan zehar hezkuntza eraldatzailearen etorkizuna aztertzeko eta irudikatzeko. Joan VIII.Mintegiaren memoriara >> 2019ko urriaren 25etik 27ra bitarteko edizio honetan, Sare barruan zein kanpoan 100 pertsonak parte hartu zuten. Asteburu horretan, hain zuzen, Agenda 2030en esparruan,…\nHerritartasun globalerako hezkuntza: proposamen metodologiko eraldatzailea.\nAutorea: Isarel García, Joan Gratacós, Desiderio de Paz, Mercè Gil y Assumta Zapata\nBaliabide-mota: Libros articulos e informes\nHezitzaileen Sareak herritargo globalentzat prestaturiko lankidetzazko lanaren emaitza den argitalpen hau hausnarketarako eta adibide praktikoetarako proposamen bat da, Herritartasun Globalerako Hezkuntzaren izaera eraldatzaileari buruzkoa, eta, hezkuntza-ikuspegi horretarako, funtsezkoa da hezkuntza-ekintzak pentsamendu kritikoa, elkarrizketa, lankidetza, elkartasuna eta konpromisoa susta daitezen bideratzea, desberdintasunak eraldatzeko eta justizia soziala, ekitatea eta Garapena Ikuspegi metodologikoak, beraz, eraldatzailea ere izan behar…\nMintegia ez da beste bat izan: Herritargo Globalerako Hezitzaileen Sarea (HGHS) hamargarren urteurrenera iritsia delarik, urtebetetzeak dira jaikizunik hoberenak, bizitza ospatzen delako horietan. Helburu horrekin, Los Negrales-en (Madril) 80 bat lagun bildu ziren uztailaren 7tik 9ra arte. Efemerideak Mintegi osoa kutsatu zuen, egun Sarea den hori bidean jaio eta egokitu delako, bertatik ibili diren pertsonei…\nHerritargo globalerako hezitzaileen sarea estatu espainiar osoko hezitzaileen kolektibo aniztunak osatzen du; gizateriarekin eta planetarekin arduratsu izango den herritargo globala eraikitzeko konpromisoa hartuko duen eskolaren alde dihardugu. Helburu hori hartuta, sareko kideok topaketak egiten ditugu, jantzi egiten gara, ikerkuntzan dihardugu eta sarean sortzen dugu, gure proposamenak gurekin ari diren gizaki eta erakundeen sinesmen, jarrera eta politiketan txerta…\nDoktoretza testi honetan, egungo sistema-krisia sortarazi duten kausa nagusiei eta beren ondorioei heltzen zaie, garapen ekonomikoaren eredu jasangarri berri batzuk aintzat hartuta; ereduok hiru hauetan daude oinarrituak: merkatuen eta erakundeen arteko bestelako harremanetan, harreman ekonomiko, sozial eta politikoen tokiko eta munduko alorren arteko elkar osagarritasunean eta herritargo globala eraikitzea bideratuko duen hezkuntza-sistema bat hartzeko aukeran.…\n“Herritargo globalera begirako heziketa” VI: Mintegiak uztailaren 3tik 5era bitartean 113 hezitzaile elkartu zituen, “Hezitzailearen eginkizuna gizartearen transformatzaile den aldetik” gai nagusiaren inguruan hausnartu, eztabaidatu eta iritziak jorratzeko. Herritargo Globalerako Hezitzaileen Sareak (HGH sarea) garrantzi handia ematen die egungo testuinguru politiko, ekonomiko eta sozialak ezarriak dituen erronkei eta, era berean, gure helburuekin aldez edo moldez bat datozen…\nFaro de Maspalomas (Gran Canaria) Institutuko Bigarren Hezkuntzako emakume irakasle baten eginiko artikulu honek aukera emango digu Oxfam Intermón-en Munduak elkarlotuz hezkuntza-proposamenean parte hartzeko bizipenera hurbiltzeko. Bertan, duela hamahiru urte hasita, urtero-urtero mundu zabaleko 12 eta 16 urte bitarteko milaka gaztek esku hartzen dute. Plataforma digital eleanitz baten bidez egituratutako planteamendu soil batekin, sormenezko lan autonomo esanguratsua…\nAusartu burua erabiltzen!\nAutorea: Nairo Hernández Úbeda\nOraingo honetan, ikastaroa eskolaz kanpoko ordutegian eman zen, DBHko ikasleen trebezia psikologikoak eta ikasketa-teknikak sendotzeko helburuz. Ikastaroa saiakuntza pilotutzat eratu zelarik, ikasleen asistentzia erabat borondatezkoa izan zen. Matrikulatutako ikasleak bi taldetan banatu ziren: batean, DBHko lehen ziklokoak eta bestean bigarren ziklokoak. Saiakuntza bi hilabetez luzatu zen, 2013/2014 ikasturteko lehen hiruhilekoan. Talde bakoitzari astean eskola bat…\nErakusten 1-10 guztira 47 bitartekoak


Nola lortu doako IPTV (2020) - Doako igorpen zerbitzuak eta aplikazioak - Aisialdia\nKable eta satelite bidezko telebista iraganeko aisialdi sistema bihurtzen ari da. Berrikuntza modernoek IPTV, Internet Protokolo Telebista izenaz ere ezaguna, sartu dute. Hitz errazetan, zure Interneteko konexioa erabiltzen du telebistako aisialdia eskaintzeko.\nGainera, IPTV plataformaren bateragarritasunaren arabera, ia edozein gailutan erabil dezakezu. Zerbitzu asko eta esperientzia pertsonalizatua ditu. Hotstar bezalako aplikazio ezagunak, Hulu , Disney + , Netflix , eta Prime bideoak IPTVren adibide nabarmenak dira.\nHala ere, IPTV ez da eskatutako bideoak soilik. Beste zerbitzu batzuk ere badaude. Doako IPTV nola lortu ikasi nahi duzu? Artikulu honek hori lortzeko lagungarri izan liteke, legez. Ez duzu zure gogoko gailuan telebistaz gozatzeko pirateriaren bidetik joan beharrik.\nEzagutu IPTV mota: ezaugarriak\nIPTV doakoa aurkitzen hasi aurretik, ulertu behar duzu IPTV zerbitzu mota desberdinak eskuragarri dauden gaur egun digitalki aurreratutako munduan:\n1. Demanda bideoa\nIPTV zerbitzuak dira, aipatutako Hotstar eta Netflix adibideekin ia berdinak direnak. Hemen aukeratu dezakezu erreproduzitu edozein telesail edo filma nahi duzunean. Erosotasuna ematen dizu deskargatzeko edo pausatzeko geroago berrekiteko.\n2. Telebista eskatuta\nHor da Hulu aplikazioa adibide ezin hobea. Kablez edo Satelite bidezko telebistaz eskuragarri dauden hainbat telebista kate biltzen ditu. Kanal hauek zuzenean eskuragarri daude aplikazioan, eta denbora errealean sar zaitezke.\nHorrela, kateek emititzen duten edukia ikus dezakezu. Erakutsiko dituzten iragarkiak biltzen ditu. Zuzeneko albisteak eta kirolak ere multzo honen parte dira. Hala ere, aplikazio ezberdinek lankidetza eta kanal desberdinak dituzte. Beraz, kanalen erabilgarritasuna desberdina izan daiteke.\n3. Zuzeneko Telebista\nErabat zuzeneko telebista da gaur egun gertatzen ari dena ikusteko. Gertaera jakin bat ikusteko ordaintzeko aukera ematen duen ordainketa-sistema bat izan ohi da. Adibidez, ESPS + -ek Fight Events-en zuzeneko igorpena eskaintzen du ikuspegi bakoitzeko ordainketa aukeraren bidez. Hala ere, zerbitzu hornitzaile batzuek oraindik zuzeneko telebista zuretzako emateko lan egiten dute.\n4. Programatutako Irrati-difusioa\nBideo-eskaeraren antzekoa da, baina emisioen ordutegira sarbidea duzu. IPTV batzuek denbora tarte jakin bat izaten dute programa edo kanal zehatz bat emititzeko. Izena eman eta haiek ikusi ahal izateko finkatu dezakezu.\n5. Denboraz Aldatutako Telebista\nHau da doako IPTV aplikazio edo plataforma gehien aurkituko dituzun zerbitzua. Denboraz aldatutako telebistak IPTV hornitzaile bati telebista erakusteko aukera ematen dio 12, 24 edo 48 orduko tartearen ondoren. Horrela, ikusi dezakezun edukia berandu samar dator eta ez da zuzenean edo freskoa. Hau da, oro har, doako IPTV-k eskaintzen duena. Oraindik telebista orokorra bezain ona da. Emankizun atzeratua duzu.\nNola lor dezakezu doako IPTVa?\nKapitalismoa une gorenean dago, premium aplikazioak eta IPTV zerbitzuak sartu baitira. Ia ezinezkoa zaizu doako IPTV zerbitzuez gozatzea. Berri onak! Oraindik doako IPTV lor dezakezu. Hemen dituzu IPTV legez doan ikusteko erabil ditzakezun metodo guztiak:\nDoako IPTV aplikazioak deskargatzen:\nZenbait enpresa eta zerbitzu hornitzaile ari dira IPTV aplikazio bat eskaintzeko inbertsioak egiten. Hori dela eta, aplikazio hauek onartzen dituzten gailuetan deskarga ditzakezu. Bai, haien bateragarritasuna egiaztatzea eskatuko luke.\nBaliteke zenbait aplikazio ez izatea plataforma guztiekin bateragarriak. Bateragarriak direla ulertu ondoren, erosi ahal izango dituzu. Errazagoa da hauen bidez doako telebista eskuratzea. Hala ere, horietako edukia jatorrizkoa edo aurrekontu txikiko produkzioa izan daiteke. Hori dela eta, ezin duzu gehiegi espero.\nAplikazio batzuek beste telebista kate eta konpainia batzuekin lankidetza izan dezakete eduki esklusiboa eskaintzeko. Beraz, hori da zure bidea.\nA hobea litzateke a erabiltzen baduzu VPN doako zerbitzu hornitzaile hauekin. Gehienetan, hirugarrenen iragarkiak eta zure esperientzia eten dezaketen cookieak izan ditzakete. Batzuk zure datuak biltzen, adibidez, kokapena automatikoki biltzen saiatuko dira.\nVPN bat erabiltzeak segurtasun mehatxu horien potentziala izugarri murriztuko du. Erabili beti VPN bat. Erabat legezkoa da eta Interneteko erabiltzaileentzat onura ona da.\nProbaren bertsioa aktibatzea:\nKalitate handiko edukia eta zerbitzuak, kanal ezagunenak barne, gozatu nahi badituzu, baliteke aplikazioen probako bertsioa probatzea. Probako bertsio hauek harpidetza behar duten aplikazioetan daude eskuragarri. Hala ere, zenbait aplikaziori gustatzen zaie Baliteke Netflix-ek inolako probarik ez eskaintzea bertsioa.\nHori da horren muga bakarra. Askotan, probako bertsioak zazpi egunetik hilabete batera irauten du. Hori dela eta, probaren iraupena egiaztatu beharko zenuke. Gogoratu ordainketa aukera eman beharko duzula.\nProbako bertsioa amaitzear zaudenean, hobe da harpidetzaren aukerara joan eta bertan behera uztea. Ia zerbitzu hornitzaile guztiek dute metodo desberdina baina oso zuzena proba bat aktibatzeko. Hala ere, ia guztiek auto-berritze prozesuarekin lan egiten dute probaren ondoren. Beraz, ziurtatu bertan behera uzten duzula.\nLortu proba anitz:\nBestela, zenbaki eta ID anitz badituzu, proba desberdinak egin ditzakezu. Adibidez, gailua behin erabili eta gero ama edo aitaren gailua beste proba harpidetza lortzeko eta abar erabiltzea. Zenbait zerbitzu hornitzailek probako eskaintzak ere banatzen dituzte noizean behin, baita ere egiaztatu ahal izateko.\nHala ere, proba anitzek esan nahi dute beren daten jarraipena egin beharko zenukeela harpidetza garaiz kentzeko. Batzuetan, horrek ez du funtzionatzen, erraza baita aplikazioen harpidetzei buruzko denbora galtzea. Horrela, zerbitzua kobratuko duzu. Zalantzarik gabe, ez luke funtzionatuko aurreko entseguak egin zenituen gailu berean, aplikazioek probaren harpidetzarekin erregistratzen duten gailu ID jakin bat baitago.\n1Q. Nondik deskarga ditzaket doako IPTV aplikazioak?\nUrteak:Zure informazio pertsonalari, hackingari eta bestelako arazoei buruzko segurtasunagatik, hobe da aplikazioak iturri fidagarri batetik deskargatzea. Hainbat enpresetako PlayStore-n aplikazio ugari aurki ditzakezu.\nEz deskargatu baimenik gabeko hainbat webgunetako aplikazioak, horrek segurtasun mehatxuak eragin ditzakeelako. Agian ematen dituzten APK fitxategiak ez dira benetakoak izango. Aplikazio batzuek zure informazio pertsonala erabiltzen dute hirugarren bati saltzeko.\n2Q. Nola jakin dezaket IPTV benetakoa den?\nUrteak:Egia da play dendak ere ez daudela erabat salbu aplikazio faltsuen balizko mehatxutik. Hobe da aplikazio batek duen ziurtagiria edo autentifikazioa egiaztatzea. Bat ere ez bada, erabiltzaileen iritziak ikus ditzakezu. Erraz samarra da aplikazio baten benetakotasuna epaitzea beste erabiltzaile batzuek emandako iritziak irakurriz.\n3Q. IPTV aplikazioekin pirateria arriskua al dago?\nUrteak:Instalatzen dituzun IPTV aplikazioek edukia piratatzeko aukera izan dezakete. Hala ere, askotan, Google Play Store bezalako iturri fidagarri batetik deskargatu baduzu, ez zaude oker. Inork ez dizu pirateria salatuko edo errua botako.\nHala ere, iturri edo webgune ezezagun batetik erabiltzen baduzu, nahita dirudi eta pirateriagatik kobratuko zaituzte.\n4Q. Zer behar dut IPTVrako telebista adimendunik ez badut?\nUrteak:Amazon-en FireStick telebista edo bezalako zerbitzu hornitzaile ezagunak erabil ditzakezu Urtea zure telebista zaharra telebista adimendun bihurtzeko, zure telebistan HDMI ataka erabilgarri badago. Hala ere, baliteke telebista zahar askok ez izatea HDMI ataka konexiorako.\nHorretarako, zure telebistaren RCAra konektatzen den eta telebistarako HDMI ataka eskaintzen dizun egokitzaile gehigarri bat eros dezakezu. Honen bidez, konektatu zaitezke Firestick telebista eta horrelakoak telebista adimendunaren aisialdiaz gozatzeko. Bestela, konpainia batzuek konfigurazio kutxa bat eskaintzen dute zure telebista IPTV bihurtzeko.\n5G. IPTV erabil al dezakezu beste gailu batzuetan?\nUrteak:Enpresen arteko lehiak aplikazioetarako bateragarritasun hobea lortzera bultzatu ditu. Horrela, hainbat streaming eta IPTV aplikazio erabil ditzakezu plataforma desberdinetan. Gaur egun, IPTV gehienak bateragarriak dira Smartphoneekin, Tabletekin, baita Joko kontsolekin ere. Hala ere, agian aplikazioaren bateragarritasuna egiaztatu beharko duzu zure sistema eragilea edo gailua onartzen duela ziurtatzeko.\nIPTV teknologia iraultzailea da, zalantzarik gabe. Abiadura handiko etenik gabeko entretenimenduak eskaintzen dizkizu, internet duina baduzu. Abiadura handirik ere ez duzu behar, konexio estandarrarekin modu eraginkorrean funtzionatzen baitu. Kable bidezko telebistako seinalerik lortuko ez duzun lekuetan, aukera bikaina da.\nHauek dira aisialdi amaigaberako doako IPTVa lortzen laguntzeko metodo ezagun bakarrak. Zorionez, zure denbora merezi duen zerbait aurki dezakezu sarean eskuragarri dauden doako aplikazio ugarien bidez. Beraz, zure App denda bisitatzeko eta doako IPTV hornitzaileak ikusteko ordua da.\nHori esanda, gozatu zure doako IPTV-rekin!\nKable bidezko telebistako alternatibarik onenak 2020\nnola aldatu Android bertsioa nox-en\nazken ebaketa pro doako alternatiba\nfilmak doan deskargatzeko aukera ematen duten webguneak\nsling telebistako doako proba eskaintza


Espainiatik datoz Basauriko eta Itsasoko herri-kontsultei jarritako eragozpenak\n2018ko uztailaren 18a, asteazkena | Ordua Euskal Herrian 06:36:19\nEspainiako Estatuaren abokatuak Basaurin egingo den herri-kontsulta geldiarazteko eskatu du, “estatuaren konpetentziak urratzen” dituela argudiatuta. Bestalde, epaitegiek bertan behera utzi dute Carlos Urquijo Espainiako Estatuko EAEko ordezkariak Itsasoko kontsultari jarritako helegitea.\nPozokoetxe-Bidebieta-San Fausto eremuan herri-kontsulta egingo dute Basaurin, trenbide guneaz erabakitzeko. (Argazkia: Basauriko Udala)\nPozokoetxe-Bidebieta-San Fausto eremuan herri-kontsulta egingo dute Basaurin, trenbide guneaz erabakitzeko. Espainiako Estatuko abokatuak galdeketa bertan behera uzteko eskatu du, auzia Adif Trenbide Azpiegitura Administratzailearen eta Espainiako Sustapen Ministerioaren esku dagoela iritzita.\nAndoni Busquet Basauriko alkateak azaldu du “inpugnazio honen irizpideak politikoak” direla, “ez juridikoak”. Irailaren 16an helegitea aurkeztuko dutela iragarri du. Udal Legearen babesa dute Basaurin: galdeketak egiteko aukera ematen die udalei, betiere “galdeketaren gaia, udalerriaren ekimeneko politika publiko, erabaki edo kontuetara” mugatzen bada.\nHerri-galdeketak bere horretan jarraituko duela azaldu du Busquetek, epaitegiek auzian erabaki arte. Basauriarrei galdeketan parte hartzera dei egin die alkateak, “Espainiako Sustapen Ministerioa eta Adif estutzeko”.\nEzkio-Itsasoren desanexio prozesua\nCarlos Urquijok helegitea aurkeztu zuen irailaren 12an Itsasoko (Gipuzkoa) herri-galdeketa bertan behera uzteko. Donostiako epaitegi batek baztertu egin du Urquijoren eskaria, Gipuzkoako Foru Aldundiak legezko prozedura jarraitu duela argudiatu ostean.\nImanol Lasa Aldundiko bozeramaileak azaldu du “oso albiste ona” dela, “epaitegiaren erabakiak kontsultak berme demokratiko eta legezko bermeak dituela adierazten” duelako.\nIrailaren 18an izango da galdeketa Itsason eta herritarrek “Nahi al duzu Itsaso berriro udalerri izatea?” galderari erantzungo diote. Martxoan Udalak aho batez onartu zuen desanexioa eta herri kontsultak erabakia berrestea du helburu.\nKanal hauetan artxibatua: Euskal Herria | Barakaldo\n2018-07-17 | Asier Gonzalez de San Pedro\nELAk Gipuzkoako sorosleen lan prekarietatearen berri eman du eta Gurutze Gorria eta udalei egoera honetan “bustitzeko” eskatu die. Ostiralean prentsaurrekoa egin dute Donostiako Kontxan.\n2018-07-17 | Euskal Irratiak\nLarrun 2020 proiektuaz informazio gutti eta komunikazio eskasa salatu dute\nTrenbideetako langileak eta Larrun ez hunki kolektiboko kideak Saran mobilizatu dira ostiral huntan elkarrekin salatzeko Diruaren erabilpen txarra, zerbitzu publikoaren galtzeak eta Larrun 2020 proiektuaren kontra.


Home » Berdintasuna » Emakumeok, jalgi gaitezen plazara!\t»\nBadira 100 urte emakumeon eskubideen aldeko eguna ospatzeko Emakumearen Lehenengo Eguna antolatu zela, aldarrikapen honen lehenengo gakoa sufragio unibertsala izan zelarik. Baina 1914. urtera arte, I Mundu Gerratearen baitan sortu ziren injustizien artean, emakumearen berezko baztertze egoera areagotu zuelako, honen aurka martxoak 8 inguruan Europa osoan antolatu ziren lehenengo aldiz, guk urtero egiten ditugun emakumeen eskubideen aldeko aldarrikapenen ekitaldiak.\nMilurtetan emakumeak esklaboak izan gara, besteren nahiak jasan ditugu edo eta egoera hoberenetan merkantzia legez salduak izan gara. Historian hain urrun joan gabe, gugandik gertu dauden herrietan adulteriogile izatea leporatuta harrikadak jasotzen ditugu; gugan karga- aberea ikusten duten horiek, gure plazera ezeztatzeko gorputzaren zatiak ebakitzen dizkigute; segundo bakoitzean munduko edozein bazterretan gure adina edota egoerari buruz ezer jakin gabe, bortxatzen gaituzte; eta azkenik, gure gizartean hain normala bilakatzen ari den emakumearen aurkako bortizkeriaren hedapen geldiezina bizitzen ari gara.\nMila urtetako Historian ikuste ezinak eta gaur egungoan ahantziak, geure ahotsak batzen jarraitu behar dugu gure aldarrikapena munduko txoko guztietan entzuna izan dadin, menpekoak, esklaboak eta jazartuak izateari uzteko lagunduko dizkiguten eskubideak lortzen ditugun arte. Gaur elkartu behar gara gure eskubideen alde borrokatzeko, berdintasunarengatik, argi izanik guk martxa hau ez badugu antolatzen, inork ere ez du gugatik egingo.\nDatozenak datozela, ondorengo emakume belaunaldiek beste egoera hobeagoa bizi dezaten, emakumeon eskubideen aldarrikapen jarraian eta sutsuan jardun behar dugu eta horrelako egunetan guztiak elkartu gure ahotsa entzun dadin. Bortizkeri matxista jasaten dutenengatik, gizonezkoek determinatutako kulturaren itzaletan bizi behar duten horiengatik, min garrasia barnetik atera ez dezaketenengatik… haiei, gure alkartasuna eta oztopoak oztopo, aurrera jarraitzeko grina helarazi behar diegu, emakumeak gizalegez izan behar dituen eskubideengatik egiten ari garen lana ez baita inoiz ezerezean geldituko eta gure aldarrikapenetan urrats berri bat emateko balioko zaigu beti.\nGazte Abertzaleakeko Idazkari Nagusia